Dame i gospodo narodni poslanici, iskreno se nadam da je Vlada shvatila upozorenje Parlamenta Republike Srbije, manje-više skoro svih poslaničkih grupa, i da ovo nije pokušaj da se izbegne nešto što mora da se uradi, a to je – zahtev poslanika Skupštine Republike Srbije da se smeni Bojan Krišto sa mesta direktora ''Aerodroma'', da se pošalje budžetska inspekcija i da MUP pošalje UBPOK, kako bi utvrdila sve one činjenice koje su iznete u ovom parlamentu. To što novine pišu, da li je Bojan Krišto podneo ostavku ili ne, mi u to nećemo da ulazimo. Mi hoćemo crno na belo, to je jedna stvar. Druga stvar, kako imamo informaciju, Bojan Krišto je pobegao iz zemlje! On je juče odleteo za Dizeldorf i to govori o svemu onome što smo mi iznosili – govori da Vlada mora hitno da reaguje. Zato smo insistirali na tome da se pošalje budžetska inspekcija, UBPOK, zato što smo sigurni da su te malverzacije toliko velike da će pokušati sve kako bi prikrili podatke o njihovim krađama, koje su izvršili ne samo na Aerodromu ''Nikola Tesla'', nego i ''Lutriji'',na tako perfidan način. Nadam se da ćete imati prilike da dobijete informacije – kako su se nameštale ''sedmice'' na lotou i ko je to dobio, ko je s kime delio, kako je uspeo Bojan Krišto za kratko vreme da se stambeno obezbedi? Računam da je, pre svega, vladajućoj koaliciji u interesu da se krene u obračun sa korupcijom i kriminalom, ukoliko ste vi to u stanju. Ni u kom slučaju ne bismo hteli da učestvujemo u obračunu unutar vladajuće koalicije, između dve stranke. Jer, već danas smo mogli iz novina da vidimo kako je već počelo optuživanje i u vezi nekih drugih javnih preduzeća itd. Što se tiče SRS – hoćemo kompletnu istragu u svim javnim preduzećima, u svim agencijama i u svim preduzećima koja su na budžetu, jer je to jedini način da koliko-toliko smanjimo korupciju, da smanjimo kriminal. Ovo bi bio prvi korak. Zato, upozoravam Vladu da u toku dana, mi ćemo sada početi sa radom, pošalju pismo u kome će nas obavestiti šta su sve preduzeli i šta imaju nameru da preduzmu.
Zahvaljujem. Po Poslovniku, gospodin Ljubiša Petković prvo, pa onda vi.
Po članu 225. i 226. Poslovnika. Dame i gospodo narodni poslanici, dozvolite mi da vas upoznam sa jednom vrlo bitnom činjenicom. Nadam se da su članovi DS i predsednik, gospodin Tadić, sinoć pratili suđenje gospodinu Vojislavu Šešelju, na kome je definitivno dokazana činjenica – da je gospodin Zoran Đinđić učestvovao u satanizaciji SRS i da je gospodin bivši premijer, pardon, premijer iz 2000. godine, direktno učestvovao u pisanju optužnice gospodina Vojislava Šešelja. Danas više ne postoji nikakva dilema da je transkript koji je izašao u knjizi gospođe Karle del Ponte verodostojan i tačan. Mi smo sinoć imali priliku da čujemo jednog časnog i čestitoga građanina koji je, definitivno, sinoć to i potvrdio. Nadam se i očekujem od predsednika Republike da se ogradi od politike gospodina Zorana Đinđića koju je vodio u to vreme, da se izvini SRS i porodici gospodina Vojislava Šešelja. Zahvaljujem.
Imamo dogovor da prednost imaju šefovi poslaničkih grupa. Gospođa Nada Kolundžija, izvolite.
Poštovana predsednice, uvaženo predsedništvo, dame i gospodo narodni poslanici, javljam se po članu 101,103. i 104. Poslovnika. Naravno da ono što neko izgovara negde, na nekom suđenju, niko nema pravo za ovom govornicom da iznosi kao činjenice i kao fakte i da ih zloupotrebljava tako što će optuživati čoveka koji je, jedino za šta može da bude odgovoran, hteo da se obračuna sa svima koji su činili ratne zločine, bilo gde i u bilo čije ime. [[Aplauz.]] Ono što je nesporno jeste činjenica da su ratni zločini činjeni. Isti taj svedok, koga sam sinoć gledala, dokazivao je kako je SRS pravila štabove, odakle je slala ljude na određena područja. On je svedočio kao dobar znalac tih činjenica. [[Aplauz.]] Prema tome, ako postoji ovde neka uloga gospodina Đinđića, onda to jeste u nameri i spremnosti da se sa svakim zločinom obračuna podjednako. [[Aplauz.]]
Gospodin Dragan Todorović.
Dame i gospodo narodni poslanici, gospođo Kolundžija, vi ili niste shvatili svedočenje Aleksandra Stefanovića ili svesno izbegavate činjenice. Gospodin Stefanović nije govorio uopšte o želji Zorana Đinđića da se obračuna sa ratnim zločincima i onima koji su počinili ratni zločin. Zoran Đinđić je tražio od Aleksandra Stefanovića, zajedno sa Karlom del Ponte, da diskredituju Vojislava Šešelja kao političkog protivnika DS i Zorana Đinđića. Između ostalog, gospođo Kolundžija, to piše i Karla del Ponte u svojoj knjizi. To baš piše da je Zoran Đinđić rekao – ''Vodite ga i nemojte više da ga vraćate!'' Pa, molim vas, nemojte vi da pričate i o kakvim ratnim zločinima Vojislava Šešelja vi pričate?! Prošlo je preko 40 i nešto svedoka, veštaka i ni jedan jedini, sem laži, nije mogao da kaže ništa vezano za Vojislava Šešelja. Ono što je posebno interesantno, gospođo Kolundžija, vi kažete – to što je neko rekao, tamo, na nekom mestu. Da li se vi to odričete Haškog tribunala, da li je vama Haški tribunal – tamo, neko mesto? Vi ste ga ozakonili. Za vas je on ''prva rupa na svirali'', jer sve ono što EU traži od vas da ispunite, na prvom mestu je Haški tribunal. Kako to da vam sada ne odgovara? Kako to da je to sada ''neko mesto'' i ''neko tamo'' rekao? Taj svedok je svedok haškog tužilaštva. Čovek je rekao ono što je imao da kaže. Što se tiče ratnog štaba, gospođo Kolundžija, u početku to je bio krizni štab da se pomogne izbeglicama koje su pred ustaškim terorom ponovo, kao 1941. godine, morali da pobegnu i da se sklone u Srbiju. SRS je uradila ono što je morala da uradi, da učini sve da pomogne ljudima koji su morali da pobegnu u Srbiju. Kasnije je taj krizni štab prerastao u ratni štab zato što su mnogi, a među njima i vaša stranka, učinili sve da oslabe borbu tadašnje JNA da spreči secesionizam u SFRJ. [[Aplauz.]]
Reč ima gospođica Nataša Jovanović, pa gospodin Tomislav Nikolić.
Javljam se, gospođo predsedniče, po članu 103. Poslovnika, zato što je gospođa Nada Kolundžija, predsednik poslaničke grupe Za evropsku Srbiju, povredila Poslovnik, jer je dobacivala iz klupe dok je govorio šef naše poslaničke grupe, gospodin Todorović. Pošto imam mogućnost da na monitoru putem prenosa RTS pratim, čujem i vidim šta gospođa Kolundžija kaže, a vi ste, pošto je gospodin Todorović govorio o 2000. godini, odnosno 2001. godini, bili tada manji od makovog zrna. Gospođo Kolundžija, 176 poslanika tzv. DOS-a, iz konglomerata od 18 brižljivo sastavljenih stanaka od strane američkog Stejt departmenta, Klintona i Madlen Olbrajt, pošto ste dobili tolike pare da rušite režim u to vreme, ušlo je u ovu skupštinu. Vi ste sedeli kao, neka, Nada Kolundžija, Čovićeva spisateljica literarnih sastava, u petom-šestom redu, nekada dođete, nekada ne dođete, i bili ste jedna mrvica i sitnica u tom broju od 176. Za razliku od vas, koji ste bivši poslanik tog DOS-a, a sada sa istom politikom mržnje prema srpskim herojima, prema svemu što je srpsko, prema srpskom narodu koji se borio zapadno od Drine i Dunava, jer je očigledno da se vi stidite položenih na desetine hiljada žrtava, gospodin Aleksandar Stefanović je bio zajedno sa vama u tih 176, ali on je častan i pošten čovek, častan Srbin, koji je smogao snage, i pored sve muke koje su mu zadavali Zoran Đinđić i tadašnji režim, u situaciji kada mu je sin teško oboleo, da se suprotstavi juče i da kaže istinu. A istina je da je vama smetao dr Vojislav Šešelj. Smetalo vam je njegovih milion i trideset hiljada glasova samo godinu dana posle izbora. Smetalo vam je što je počeo 2001. godine od jedne do druge konferencije za novinare, sa ove govornice, najpre vašeg bivšeg šefa, mafijašku pudlicu Nebojšu Čovića, da proziva za kriminal, za spregu kriminala i vlasti. Smetala vam je SRS, kao što je Borisu Tadiću i vama, Manteru i Vordsvortu zasmetala snaga SRS koju predvodi dr Vojislav Šešelj iz Haga, pa ste instrumentalizovali ove što ste ih kupili za šake dolara ili za mnogo više para, vreme će da pokaže, da krenu sa pučem na SRS. Ja vam sada kažem, 26. novembra – neće proći ni pola godine, daće bog, i ono što se dešava tamo, a na ona vrata će ući dr Vojislav Šešelj. Ne da ćete da budete u mišijoj rupi, nego nećete znati kako se zovete! Hvala. [[Aplauz.]]
Reč ima gospodin Tomislav Nikolić.
Želeo bih na osnovu odredbi Poslovnika da vam kažem šta sam zaključio sinoć gledajući prenos suđenja u Hagu. (Poslanici SRS lupaju o klupe tokom govora.) Najpre, očigledno je da je DOS, a verovatno i Zoran Đinđić umešan u hapšenje i odvođenje Vojislava Šešelja u Hag. Očigledno je da Aleksandar Stefanović ne zaslužuje da ga nazovete časnim čovekom, pošto je sve ono što mu je čitala tužilac, izgovorio o Vojislavu Šešelju, ne samo on, nego i neki koji su ovde u sali. Očigledno je da je došlo do pokajanja posle popijenih flaša vina. Kažem, svako ima pravo da se pokaje i dobro je što je svoje svedočenje pretvorio u farsu, to je dobro za Vojislava Šešelja, ali takvog Srbina ne treba da veličate. To je Srbin koji je bio izdajnik kada mu je trebalo, a koji postaje patriota kada mu treba. Nama su potrebni ljudi koji su neprekidno patriote, za sve vreme svog života. Dakle, očigledno da država Srbija direktno treba, nema tu ministra, žao mi je, da se umeša u ovo suđenje, da zatraži da se konačno ustanovi istina, posebno o svedocima koji su nekada svedočili protiv Vojislava Šešelja, a danas doživeli katarzu pa lupaju o poslaničke klupe. Takve ljude ne cenim. Kad god da ste rekli da je Vojislav Šešelj ratni zločinac, to više niko ne može da vam opere. A, narodne poslanike molim da, kada sve ovo prođe, posvete punu pažnju ekonomskoj i finansijskoj krizi u kojoj se zemlja nalazi i koja se priprema da se potpuno obruši na nas. Molim vas, da bismo znali hoće li biti plata i penzija, da počnemo da radimo ono što nam je posao, vas iz vladajuće većine, da pod hitno zatražite, svojim potpisima, sednicu Narodne skupštine na koju će doći Vlada Republike Srbije, na koju će doći predsednik Vlade, da nas upozna sa merama koje držite u tajnosti ili ih uopšte nemate, a uz pomoć kojih bi Srbija mogla da se izvuče iz krize. Da nam na vreme sada kažete – zašto G17 plus troši sve devizne rezerve koje imamo, zašto ne zatvarate granice za uvoz strane robe, zašto je unutrašnji dug već dostigao spoljašnji... (Predsednik: Vreme.) ... zašto su prestala plaćanja u unutrašnjem platnom prometu, zašto se spasavaju banke, a ne građani, a ne privreda? Imam mnogo pitanja na koje morate odmah da date odgovor, inače, ovo će sve da se raspadne kao kula od karata, drage moje kolege narodni poslanici.
Gospođa Pop-Lazić.
Interesantno je to, poštovane kolege narodni poslanici, kada smo započeli ovde jednu temu koja zaslužuje pažnju, a to je korupcija koja izjeda naše društvo, i kada su mnogi poslanici, čak i iz poslaničke većine, vladajuće većine, shvatili da ima dovoljno dokaza da se nešto protiv toga konačno preduzme, Tomislav Nikolić, koji se nudi Vladi Srbije, preokreće raspravu u nekom drugom pravcu – ajde, sad, da pričamo o nečemu drugom, jer korupcija je nešto što je već prevaziđeno i to je tema kojom se bavi SRS. Ajde malo razmislite – da li je on opozicija ili je on neko ko jedva čeka da G17 izađe iz vlasti, a da on tu uleti. Postoji još jedno vrlo važno pitanje koje se ovde danas mora raspraviti, na osnovu onoga što je gospođa Kolundžija rekla, da li vi imate nameru da ovde, možda, za ovom govornicom ili u ovoj skupštinskoj sali organizujete neko suđenje Vojislavu Šešelju?! Bilo je toga u istoriji. Nije nemoguće da se tako nešto dogodi. Ali, morate da imate i konkretne dokaze. Molim vas barem da budete malo obavešteni kao političari, ni Haški tribunal ne stavlja na teret Vojislavu Šešelju nijedan ratni zločin! Sude mu, isključivo, zbog njegovih političkih govora, i to danas i mala deca znaju, a vi ne znate. Zašto? Zato što ste uplašeni, zato što ga se plašite i što se plašite svoje odgovornosti. Posle šest godina, koliko se čovek tamo nalazi, vi ste još uvek sposobni da mu stavljate na teret nešto što ne postoji i nećete da se suočite sa istinom da je Zoran Đinđić učestvovao u pisanju te optužnice. Želela bih da vam skrenem pažnju na još jednu koincidenciju, mada više u slučajnosti ne verujem, jer slučajnosti nema, da li vam se čini da je slučajno to što je juče tom istom svedoku, Aleksandru Stefanoviću, tužilaštvo postavilo pitanje – ''Da li vam je Vojislav Šešelj 1994. godine pretio smrću? On je, naravno, odgovorio –''Ne''! Iz nekih službi, verovatno DB, dolazile su takve vesti, ali ovih dana u novinama možete da pročitate, do sada, samo izjave Tomislava Nikolića, da je Vojislav Šešelj sposoban da organizuje ubistvo Tomislava Nikolića, a danas možete da pročitate da je i Aleksandar Vučić čovek koji se oseća ugroženim, jer se plaši da Vojislav Šešelj može da organizuje njegovo ubistvo ili njegove porodice. Nije li to koordinisano sa Haškim tribunalom? Imali neke veze ovo što Tomislav i Vučić rade sa onim što radi Haški tribunal?! (Predsednik: Vreme.) I te kako ima. Zamislite se malo nad tim. Iste su im gazde, isti ih plaćaju i imaju isti zadatak. Istina je spora, ali dostižna. Jednog dana, verujte, ne znam šta će se desiti nakon sledećih izbora, građani će suditi, možda nas, zaista, i osude i kazne zbog toga što smo ovakve ''zmije u nedrima čuvali'', ali bilo je tako i 2000. godine. Bilo nas je 23, pa smo izdejstvovali ... (Predsednik: Vreme.) ... 2003. godine da Vlada padne. Sve će opet doći na svoje, ali ova jadna država propada i ovaj narod propada.
Tomislav Nikolić, najpre, pa gospođa Radeta, pa gospodin Jadranko Vuković.
Moram da vam kažem kako je to juče tačno izgledalo. Tužilaštvo nije pitalo Aleksandra Stefanovića da li vam je Vojislav Šešelj pretio smrću – nego je pročitalo izjavu Aleksandra Stefanovića, potpisanu, da mu je Vojislav Šešelj pretio smrću. Možete da pričate šta hoćete, o tome više neću da govorim. Ja sam sebe, čini mi se, za sada, dobro obezbedio, i materijalno, naravno, valjda čovek živi da se materijalno obezbedi. U vezi ''guje u nedrima'', samo jednu stvar ispuštate iz vida – zašto građani Srbije glasaju za te guje, koje ste vi gajili u nedrima? Ako smo mi, zaista, ''guje'', zašto vas odbacuju, a glasaju za '''guje? Da nije okrenuta situacija? Posle 2000. godine izvukli smo se, i posle 2003. godine izvukli smo se. Posle 2008. godine, vas nema ko da izvuče.
Gospođa Radeta ima reč.
Dame i gospodo narodni poslanici, u onom prvom javljanju gospodina Nikolića moglo je da se čuje nešto veoma opasno po status Vojislava Šešelja u Haškom tribunalu. Kada su poslanici SRS govorili o sinoćnom svedočenju, koje vidim da ste svi gledali i verujemo da je većina građana u Srbiji pratila, mislim 50. po redu, svedoka haškog tužilaštva, on je, na svojevrstan način, zaista, toliko ponizio tužilaštvo, da je to bilo smešno i gledati sa ove strane ekrana. Istina je da je i sinoćni svedok, kao i još jedan broj svedoka, da su svojevremeno dali određene izjave koje u dobrom delu ne odgovaraju onome što se sada predstavlja kao njihove izjave i mi koji radimo u timu za odbranu Vojislava Šešelja, odlično znamo, a zna to i srpska javnost, jer smo na mnogo promocija, na mnogo naučnih skupova obaveštavali o tome, mnogo je i knjiga Vojislav Šešelj objavio na tu temu, gde su se ti ljudi izjašnjavali, pod kojim uslovima su davali određene izjave, pod prinudom, pod pretnjom, uz nuđenje mita itd. Najčešće su bile pretnje podizanjem optužnice. Ovo što je Aleksandar Stefanović sinoć rekao, a vezano je za nameru Zorana Đinđića da ukloni Vojislava Šešelja sa političke scene, to već i vrapci na grani znaju, samo je Stefanović to potvrdio kao svedok. Ali, ono što je opasno, u onoj prvoj izjavi, jeste poziv nadležnim organima Srbije da ispitaju verodostojnost svedočenja Aleksandra Stefanovića i još nekih ljudi koji su svojevremeno davali izjave tužilaštvu. Da li to ne govori, a čini se da da, da dotični gospodin i dalje želi da dođe glave Vojislavu Šešelju i da sada natera neke nadležne organe u državi Srbiji, da ti nadležni organi procenjuju koje su izjave tih svedoka verodostojne, da li one koje su davali pod prinudom ili ove sada koje daju potpuno slobodno pred Većem Haškog tužilaštva. To je ono što treba da bude poruka građanima Srbije – ja sam, kao, da zaštitim Vojislava Šešelja, pa sam čak sinoć i gledao prenos suđenja. Građani Srbije, ne dajte se zavarati! Uostalom, svi koji prate suđenje znaju koliko je od ovih 50 svedoka Vojislav Šešelj uhvatio u laži. Koliko je svedoka, i Muslimana i Hrvata, priznalo pred Većem Haškog tužilaštva da neke od izjave, koje su, navodno, potpisali nikada nisu dali, da te izjave nikada nisu pročitali, kao i Aleksandar Stefanović i ostali svedoci, da su dobijali izjave na engleskom jeziku, da su im potpisivali na neviđeno, da nikada nisu dobili primerke tih izjava, da nikada nisu dobili video-zapise prilikom davanja tih izjava itd. O svim tim nepravilnostima Haškog tribunala mnogo se u Srbiji zna, učinićemo sve da se zna još više, a učinićemo najviše da se Vojislav Šešelj uspešno odbrani, kao što se do sada uspešno branio. I, da se vrlo brzo, na sreću većine u Srbiji i na žalost jednog malog broja, vrati u Srbiju, živ i zdrav i slobodan.
Gospodin Jadranko Vuković, pa gospodin Tomislav Nikolić.
Dame i gospodo narodni poslanici javljam se po Poslovniku, član 226, vezano za Ministarstvo, a drago mi je što je ovde uvažena gospođa Malović, ministarka pravde. Juče je kriminalac Aleksandar Vučić u svojoj "Pravdi" optužio mene i mog sina, mene da sam narkodiler, a sin narkoman. U ''Pravdi'' Aleksandra Vučića, koju finansira Đilas i DS, znam za jednu uplatu od 500.000 evra, proverite, zove se gospođica Jadranka iz kabineta Borisa Tadića, pitajte nju. Evo vam primera kako se zloupotrebljava štampa u političke svrhe, odnosno kako se zloupotrebljava sloboda javnog informisanja u nameri da se diskreditujem kao pripadnik SRS i poslanik ove skupštine. Aleksandar Vučić i ovaj jadnik, kriminalac Vujisić, preuzeli su rizik na sebe da iznesu laži za mene i moju porodicu, za mog sina. Ovde se navodi da sam povezan sa zemunskim narkodilerima, a da je moj sin narkoman. Pred javnošću i pred vama poslanicima tvrdim da je sve izmišljeno i da je sve neistina. Morao sam na ovakav način da reagujem, jer branim svoju čast i čast i ugled svoje porodice. Naravno, pored ovog mog nastupa pred vama, ja ću iskoristiti pravo da u sladu sa Zakonom o javnom informisanju u parnici tražim nadoknadu štete i pokrenuću krivični postupak za utvrđivanje krivične odgovornosti autora i drugih odgovornih lica. Međutim, nije problem u tome jer će to ići sve po zakonu, postavlja se pitanje pravila političke borbe kada se prevrši mera u svemu tome – da li je sve dopušteno u političkoj borbi? Ako je bilo šta tačno od navedenog u novinama, ja se više neću baviti politikom, ali, ako to nije, prozivam ovog zumbula, Tomislava Nikolića, neka se on povuče. Ako nije tačno – iziđi, ovde, Tomislave Nikoliću i kaži ako ovo nije tačno da se nećeš baviti politikom! (Tomislav Nikolić, sa mesta: Samo da me ne ''kindapuješ''.) Bojim se za tebe da će te neko ''kindapovati'' i žao mi je, stvarno se bojim, pa ćeš pomisliti da sam ja. Ti si toliko mali, neću se tobom baviti. Ako to nije, prozivam autore i njihove nalogodavce da javno obećaju da se više neće baviti politikom. E, sad, pokažite, gospodine Nikoliću, koliko ste moralan čovek! Juče ste najavili, videćete vi šta će biti! (Predsednik: Hoćete privesti kraju, gospodine Vukoviću?) Dozvolite samo da završim – gospodine Nikoliću, ako je tačno ovo što je kriminalac Vučić objavio, dokažite, izlazim ovde, povlačim se iz politike! Ako nije tačno, a vi, ako ste moralan čovek, kažite da ćete to vi učiniti! I tu smo završili! [[Aplauz.]]
Reč ima narodni poslanik Tomislav Nikolić.
Ne znam što bih prestao da se bavim politikom ako se dokaže da ste vi kriminalac. Ali, oko te političke borbe u kojoj se prelaze granice, gospodine Vukoviću, ovde ste nazvali kriminalcem zamenika predsednika SNS. Da niste malo prevršili meru u toj političkoj borbi? Vi ste juče optužili gospodina Vučića i Dejana Vujisića da su ''kindapovali'' Bibić Draganu. Sada imam dve službene beleške. Jedna je uzeta od građanina Dejana Vujisića u MUP-u, a druga od građanina Bibić Dragane. Bibić Dragana kaže ovako – ''Ovom prilikom želim da izjavim da meni od strane Dejana Vujisića nikada nije prećeno ni na koji način. Ja i Dejan Vujisić smo stranačke kolege, SNS, i imamo korektan i fer odnos. Ovo je sve što imam da izjavim.'' Građanin Dejan Vujisić kaže – ''Izričito negiram da sam juče, 24.11. u 18 časova i 53 minuta pozivao telefonom Branka Bibića. Ne poznajem ga, niti sam ga ikada video. U to vreme sam se nalazio na slavi kod prijatelja. Inače, ćerka gospodina Bibića je moj partijski kolega i član SNS, kao i ja. Po mom saznanju, sve je poteklo od Jadranka Vukovića, poslanika SRS, koji je na skupštinskoj govornici izjavio da sam pretio Bibićevoj ćerki. Ni to nije istina, jer smo Dragana i ja u vrlo dobrim kolegijalnim odnosima. To, da je porodica Bibić uplašena i da Dragana ne izlazi iz kuće jeste tačno, ali koliko znam prete joj članovi SRS.'' To je istina o onom vašem alarmantnom izveštavanju da imate informacije da se nešto strašno i teško desilo. Dakle, kad god se požalite da vam se nanosi neka teška uvreda ili nešto što je loše po vas, po vašu porodicu, pomislite šta vi izazivate svojim izjavama kod drugih porodica. Šta izazivate u porodici Aleksandra Vučića, Tomislava Nikolića, Vujisića? Ako vam je to cilj, mi smo potpuno oguglali za ovih 18 godina, počev još od Miloševića. Nama nećete moći mnogo da naškodite. Što se Aleksandra Stefanovića tiče, izjavu je dao u vreme kada je bio na vlasti. Niko mu nije pretio, ničim nije bio uplašen. Iz SRS je otišao kod Biljane Plavšić, pa kod Dodika, pa kod Batića. Čujem da ima neke fabrike u Velikoj Plani. Proverite malo zbog čega je svedočio protiv Vojislava Šešelja, kada se zna da je to bio težak nemoral, danas mnogi peru obraz i govore istinu o Vojislavu Šešelju. Ali, ono što su izgovorili, što su potpisali, to govori samo loše o njima. Nisam ja zvao Vladu Srbije da proverava kada ko laže, nego da se umeša u spor i da brani Vojislava Šešelja, koji je nevin u Hagu. (Predsednik: Hoćete li da privedete kraju?) Izvinjavam se što vam izazivam ovo zapaljenje mišića na levoj ili desnoj ruci, posebno vama doktorima koji posle treba da operišete, treba da vam budu mirne ruke, ali ja ću da vam izazivam te bolove i dalje. (Sve vreme govora poslanici SRS lupaju o klupe.)
Reč ima gospođa Gordana Pop-Lazić.
Šta vas tera, gospodine Nikoliću, da toliko mrzite čoveka koji vam je u životu sve pružio? Zašto toliko mrzite Vojislava Šešelja? Koji vi to kompleks vučete?! Koja je to bolest, mržnja?! To ne bi smela da bude odlika nekoga ko planira da bude ozbiljan političar. Vi to, naravno, ne možete više da budete, nekada ste mogli kada ste imali ove ljude iza sebe, ali to više ne možete.
Oprostite, da li je to bila replika, gospođo Pop-Lazić?
Da, htela bih da postavim i pitanje gospodinu Tadiću, mislim da je on veoma zainteresovan za ovo što ću reći. Da li je tačno da je pre jedno šest meseci, kada je kod njega bio povodom zakona o strankama, političkim partijama, Tomislav Nikolić i od njega tražio da se Vojislavu Šešelju, pošto je evidentno da će se vratiti, da mora da se vrati u zemlju, jer nema na osnovu čega Haški tribunal da ga osudi, zabrani bavljenje politikom? Što se vi bojite toliko susreta sa Vojislavom Šešeljem na političkoj sceni, a debatujete sa nama i sa njim preko novina, kažete –''Jedva čekam da se vrati, da ukrstimo mi naše političke stavove.'' Vi ste uplašeni, gospodine Nikoliću. Sigurno je da ste uplašeni, ali vi se plašite sebe zato što ste izgubili svoj identitet. Nije lako preko noći se prebaciti u drugu ulogu. To glumci mogu, oni umeju da se izleče od toga, vi ne možete. Mislim da je to, taj vaš strah, jedini razlog zašto dajete ovakve izjave u novinama, i vi i Aleksandar Vučić. Evo, i sada za ovom govornicom vi ne morate da odete u Haški tribunal, ne morate da odete u kancelariju Haškog tribunala, vama ne treba video-link, Haški tribunal prati šta se dešava i ovde za ovom govornicom i šta se piše u novinama. Vi, trenutno, svedočite protiv Vojislava Šešelja i to je najprljavije što ste mogli da uradite!
Reč ima narodni poslanik Dušan Marić, zatim gospodin Buha.
Dame i gospodo narodni poslanici, u nameri da diskredituje SRS i Aleksandra Stefanovića, gospodin Tomislav Nikolić je ovde izrekao tvrdnju da Aleksandar Stefanović, između ostalog, u svom vlasništvu ima neke fabrike u Velikoj Plani. Odgovorno, pod punom moralnom i materijalnom odgovornošću tvrdim da Aleksandar Stefanović, o kojem je ovde reč, u svom vlasništvu u Velikoj Plani nema nikakvu fabriku, nikakav objekat, apsolutno. U Velikoj Plani ne postoji nijedna nekretnina ili bilo šta drugo što se nalazi u vlasništvu pomenutog Aleksandra Stefanovića. Šta je istina od svega ovoga što ovde iznosi Tomislav Nikolić zaista ne znam. Znači, u pitanju su stvari koje ne prepoznajem, ali ako zaključke treba da izvodim na osnovu ove njegove tvrdnje o Aleksandru Stefanoviću, onda smatram da nikakav komentar nije potreban. U pitanju je notorna neistina. Hvala vam.
Zahvaljujem. Reč ima gospodin Buha.
Dame i gospodo narodni poslanici, javljam se po čl. 225. i 226. i tražim informaciju od Ministarstva unutrašnjih poslova i nadležnog javnog tužioca, da vidimo na koji način i ko je pretio, u ovom slučaju se radi o dvoje lica, jedno je Dragana Bibić, drugo lice je Branko Bibić. Pretnje su usledile pre desetak dana. Kod Dragane Bibić radi se o nekoliko pretnji na mobilni telefon, kod Branka Bibića radi se o jednoj pretnji koja je upućena telefonskim putem. Branko Bibić mi je sada javio i sve ovo što je rekao Tomislav Nikolić kaže da je laž. Dragana Bibić je oteta od strane jednog čoveka, odvedena u SUP. Odgovorno tvrdi njen otac da nije član nijedne druge stranke sem SRS. Platila je članarinu u subotu 22. novembra ove godine, a u ponedeljak 24. novembra ove godine bila je prisutna na Komisiji za omladinu i sport GO Beograd. Ovde moramo otvoriti pitanje ''sanaderizacije'' Srbije. Naime, gospodin Aleksandar ''Sanader'' Vučić reče u izjavi ''Globusu'', hrvatskom nedeljniku, da će izvršiti ''sanaderizaciju'' Srbije i počeo je da hvali hrvatski model. Upravo je sada na delu ''sanaderizacija'' i ovo je hrvatski model, počinje pretnjama, ucenama, otimanjem i onda se na kraju završava ubistvima. Državni organi Republike Srbije moraju učiniti sve da ovo razotkriju i da obaveste javnost Srbije o tome ko je taj ko preti i da se preduzmu sve zakonom predviđene mere. Hvala vam.
Nastavljamo rad po dnevnom redu. Prelazimo na 2. tačku dnevnog reda: – PREDLOG ZAKONA O SUDIJAMA (pojedinosti) Na član 44. amandman, sa ispravkom, zajedno su podneli narodni poslanici Milica Radović i Miroslav Petković. O ovom amandmanu se gospođa Milica Radović već izjašnjavala, gospodin Todorović takođe. Da li još neko želi reč? Po Poslovniku, reč ima gospodin Tomislav Nikolić.
Ne znam, gospođo Đukić-Dejanović, zašto se ponašate kao da ne vidite kad podignem ruku sa Poslovnikom. Ne znam zašto u vreme dok narodni poslanici ometaju rad Narodne skupštine ćaskate sa potpredsednikom Skupštine, pravite se da to ne vidite. Imam samo jednu rečenicu da dodam na izlaganje prethodnika. Sinoć sam čuo u svedočenju Aleksandra Stefanovića da ima fabriku u Velikoj Plani. Pogledajte transkript svedočenja, to nisam znao. Ne možete da tvrdite da nema kad on sinoć kaže da ima i da se tim poslom bavi.
Gospodine Nikoliću, krhka je veština svakog pojedinca u funkciji mirotvorca između vas i vaših bivših partijskih drugova. Gospodine Nikoliću, sačekajte, po Poslovniku, najpre ima reč gospodin Sreto Perić, pa gospodin Buha, onda vi.
Dame i gospodo narodni poslanici, poštovani građani Srbije, ovde je stvar postala očigledno jasna. Sasvim je sigurno kada poslanici SRS žele da razotkriju kriminal, korupciju i sve što je postalo prirodno u ovoj vladi da gospodin Tomislav Nikolić ima drugu nameru. A šta je namera gospodina Tomislava Nikolića? Njegova namera je da štiti Vladu, i on to bolje i uspešnije čini nego što radi gospođa Nada Kolundžija i svi poslanici skupštinske većine. Kako i na koji način on to radi? Pa, tako što daje oprečne izjave. On nema nijednog razloga i nijedan građanin u Srbiji nema razloga da se plaši gospodina Vojislava Šešelja, ali poneki imaju. Ko ima? Oni koji ne vole svoju državu, oni koji žele pljačkom ili nekim sličnim načinom da dođu do enormnog bogatstva, a inače, nijedan drugi građanin, i ako nije član nijedne političke stranke ili pripada bilo kojoj političkoj stranci, ne treba da se boji toga. Gospodine Tomislave Nikoliću, ni vi ni Aleksandar Vučić nemate nijedan razlog da se plašite. Ali, kako napadate čestite ljude, i kažete – bilo ko da je dao izjavu protiv Vojislava Šešelja, on je loš čovek, pa i vi, prihvatam, ne bilo koju izjavu nego onu izjavu kojom se on naziva ratnim zločincem, u tome sam saglasan sa vama. Međutim, vi dajete izjave u momentu kada on ni na jedan način ne može da vam odgovori, a mnoge od vas je zadužio, jer projektujete, navodno, da on preti vama i gospodinu Vučiću likvidacijom. Vi znate da to nije moguće i da niko od nas nije spreman. Želimo na politički način da se borimo protiv vas i da podignemo ovu državu, da poboljšamo standard građanima, što nam je cilj. Samo vam preporučujem, nemojte se plašiti gospodina Vojislava Šešelja, Boga se vi plašite.
Tomislav Nikolić ima reč.
Nisam zadovoljan vašim odgovorom, gospođo Đukić-Dejanović. Ne možete vi da budete mirotvorac tako što meni nećete da dajete reč. Sve dok postoji prilika da bilo ko u ovoj skupštini dobije reč ja ću je tražiti i vi ćete biti dužni da mi reč date. Dakle, nije na vama da presečete i kažete – e, sad više Tomislav Nikolić ne treba da odgovora na ono što mu govore radikali, sad idemo malo na dnevni red. Ako niste u stanju da pređete na dnevni red, prekinite sednicu. Mene i građane Srbije ova sednica uopšte ne interesuje. Mene interesuje sednica na kojoj ćemo da saznamo ima li nade, ima li oporavka Srbije, hoće li biti plata i penzija, hoće li cene da nastave da divljaju? Da li će guverner Jelašić da potroši sve devizne rezerve, da sedne u avion i da ode tamo odakle je došao? Dakle, ima mnogo važnijih tema od onih koje su na dnevnom redu. Izvinjavam se, gospođo ministar, ali to je tako. Ima važnijih tema od ovog prepucavanja SRS sa Tomislavom Nikolićem i Aleksandrom Vučićem. Samo vas jednu stvar molim, borite se kao što ste se juče borili. Juče je bilo dobro. Danas ste pali. Danas opet fokusirate mene. U tom okršaju nemate šanse. Vi imate šanse u okršaju sa Vladom, a u okršaju protiv Srpske napredne stranke vi ste već unapred osuđeni na neuspeh. (Poslanici SRS sve vreme lupaju o klupe.)
Gospodin Buha, pa gospodin Žutić.
Dame i gospodo, ponovo čl. 225. i 226. Tražim ponovo informaciju od MUP-a šta je učinilo, s obzirom na to da smo i u ovom domu dobili informaciju o tome da su usledile pretnje Branku Bibiću. Dužan sam da upoznam javnost da je Branko Bibić sekretar Vlade Republike Srpske Krajine u progonstvu. Izbegao je iz Drniša. Sve ovo što danas doživljava u Srbiji, doživljavao je devedesetih godina u Drnišu. Radi se o izbeglici, prognaniku iz Republike Hrvatske. Jako teško mu pada sve ovo što se danas događa i traži od mene, kao premijera ove vlade, da iznesem i tražim intervenciju državnih organa. Cela porodica je uznemirena, uplašena. Otvorene pretnje su usledile. Posle toga mu je oteta ćerka. Ćerka ne izlazi nekoliko dana van kuće, plašeći se da će uslediti još gore stvari do, ne daj bože, ubistva. Zbog toga državni organi Republike Srbije moraju hitno da ispitaju ovaj slučaj, dovedu sve do kraja. Da vidimo ko su vinovnici ovih događaja. Ko preti? Ko sme da preti? Uz političke pretnje ima i nešto drugo. Radi se o sekretaru vlade. Znate i sami pod kojim uslovima ova vlada radi. Ova država mora biti garant bezbednosti svakog građanina, pa i izbeglice. Znate i sami kroz šta smo sve prošli i sada, posle petnaestak godina od tog egzodusa, ne postoje mogućnosti da se vratimo i još treba da ovde izgubimo život. Gospodo iz vlasti, vi to jako dobro znate. Vi jako dobro znate ko stoji iza ovih pretnji i morate odreagovati. Nema rada ove skupštine dok se vinovnici svih ovih pretnji i nemilih dela ne izvedu pred sud. Hvala vam. [[Aplauz.]]
Narodni poslanik gospodin Nikola Žutić.
Poštovani poslanici, javljam se po čl. Poslovnika 225. i 226. Obraćam se javnosti Republike Srbije, narodnim poslanicima zbog učestalih napada na ideologiju SRS, koju sprovode njeni bivši čelnici. Ideologija SRS je izražena u svojoj osnovnoj nacionalnoj ideji svesrpskog okupljanja i napadnuta je od nekadašnjih ''velikosrba'' Nikolića i Vučića. Sledbenici ideologije srpskog nacionalizma, koju je formulisao prof. Šešelj, nazivaju se militaristima, ratnohuškačima i drugim raznim imenima. Bivši radikalski vođa, Tomislav Nikolić, tokom 2008. godine svesrpsku radikalnu ideologiju je okrenuo kulsko-srpskom nacionalnom pravcu. On je svoj ''malosrpski'' program javno ispoljio proletos kada je u medijima otvoreno izjavljivao da su granice na prostorima bivše SFRJ definitivne, međunarodno priznate. Mireći se sa nasilno nametnutim granicama i nasilno uspostavljenim nelegitimnim ''trabant'' državicama na prostorima istorijskih srpskih zemalja. Međutim, Nikolić zaboravlja na stalnu promenljivost geopolitičkog prostora jugoistoka Evrope, koji je uvek zavisio od odnosa snaga vodećih sila. Govoreći o definitivnim srpskim granicama u isto vreme on se miri i sa definitivnim nestajanjem Srba sa prostora istorijskih srpskih zemalja. Čak su i hrvatski mediji bili vrlo iznenađeni Nikolićevim odstupanjem od ideologije ujedinjena srpskih zemalja i stvaranja velike Srbije. Dakle, Nikolićeve ''malosrpske'' ideje se suprotstavljaju osnovnoj ideologiji SRS, koja se, kao što je poznato, zalaže za opštesrpski program svesrpskog teritorijalnog i duhovnog ujedinjenja. Dok ne dođe vreme obnavljanja Republike Srpske Krajine, makar i kao ''korpusa separatuma'', izdvojenog tijela Republike Hrvatske, i bližeg teritorijalnog povezivanja srpskih zemalja, Crne Gore i Republike Srpske, SRS radi i radiće na ideološkom, duhovnom i kulturnom povezivanju srpskog naroda razbacanog diljem Balkana, Evrope i svijeta. Borba SRS i profesora Šešelja za istorijska, nacionalna i državotvorna srpska prava su trn u oku zapadnih neoliberalnih demokratija, njihovog inkvizitorskog, ideološko-političkog suda, pa iz tih razloga se nastoji da se uništi SRS preko Nikolića i Vojislav Šešelj preko nametnutog advokata. Sve je to trebalo da utiče na pristalice SRS, naročito na poslanike i odbornike SRS, da se okrenu u što većem broju Tomislavu Nikoliću, koji je trebalo da likvidira SRS i, što je naročito važno, ideologiju srpskog nacionalizma, preko isticanja socijalno-ekonomskih problema, koji postoje i kojima srpska država obiluje. Ne treba zaboraviti da je SRS od svog osnivanja uvek isticala socijalno-ekonomske probleme i zalagala se za njihovo rešavanje. Nikada nije zaboravljala svoju nacionalnu ideologiju svesrpskog jedinstva i svesrpskog okupljanja. SRS, jedina od svih stranaka u Srbiji pominje zaboravljenu Republiku Srpsku Krajinu, zaboravljeni krajiški narod, zaboravljene prekodrinske srpske žrtve, ne samo u Republici Srpskoj Krajini i Hrvatskoj, već i u BiH i na KiM. (Predsednik: Vreme.) Završavam. Iako rođen u Srbiji, Tomislav Nikolić, dok je bio vođa SRS nije zaboravljao stradanja krajiškog naroda, nije delio srpski narod, kao čelnici pojedinih tzv. demokratskih stranaka, na Srbijance i prekodrinske Srbe ili vojvođanske Srbe. [[Aplauz.]]
Molim vas, završite. Govorite četiri minuta. Gospodin Tomislav Nikolić.
Žao mi je što su i vas uvukli u ovo. Vrlo dobro znate da ne govorite istinu. Dakle, na čemu temeljim borbu Srbije za KiM? Na tome da je Srbija međunarodno priznata u granicama zajedno sa KiM. Imam li ja, onda, pravo da napadam međunarodno priznate granice drugih država? Nemam. Šta vi drugo radite za krajiške Srbe osim što ih pominjete. Kada krenete vi da se vraćate, na bilo koji način, pozovite me, biću zajedno sa vama. Ali, iz poslaničkih klupa Narodne skupštine Republike Srbije da govorite kako ja ne brinem o Krajini, a vi brinete tako što ste ovde poslanik, to mi, zaista, deluje malo degutantno. Da se izvinim jednom korektnom kolegi, nisam rekao netačnu informaciju, samo što to nije u Velikoj Plani nego u Smederevskoj Palanci, firma se zove "Voćar", kupio ju je Aleksandar Stefanović, usput je kupio i ''Veterinarsku stanicu'' u Smederevskoj Palanci. Ovo je potpuna istina, nije Plana, ali je Palanka, a to je nekoliko kilometara. (Za vreme govora poslanici SRS lupali su o klupe.)
Narodni poslanik gospodin Milisav Petronijević najpre, pa gospođa Pop-Lazić.
Uvažene predsednice, gospođa ministarko, dame i gospodo narodni poslanici, pozivam se na član 103. Poslovnika. Pozivam Narodnu skupštinu da se vratimo na tačku dnevnog reda. Pravo je opozicije da pokreće sva značajna pitanja i pokreće ih, ali i pravo vladajuće većine da istovremeno u situaciji u kojoj se nalazi Srbija predlaže zakone, mere koje su potrebne, a i, opet, prilika opoziciji da sa svih strana unakrst dovodi u pitanje sve to što predloži vladajuća većina. Bojim se, uvažena predsednice, da Skupština postaje tribina, bojim se da ne činimo dovoljno da sačuvamo dostojanstvo Skupštine, bojim se da kad Skupštinu urušimo, kao najviši zakonodavni organ, jedinu granu vlasti, jedino mesto gde se nalazi i pozicija i opozicija, da onda dolazimo u jedno stanje koje je vrlo loše u Srbiji. Bojim se da postajemo taoci u Skupštini i onih brljotina koje se događaju u javnim preduzećima godinama, i odnosa u strankama. Na dnevnom redu u tom smislu se nalaze sva pitanja, osim ona koja su predviđena dnevnim redom. Mogu da kažem da pripadam najtolerantnijoj vladajućoj većini dosad, ali istovremeno vas pozivam, uz sva prava da se pokrenu pitanja, dajte i pravo koje ima vladajuća većina da sprovodi svoj program, koji, takođe, možete da dovodite u pitanje. Mi imamo situaciju da za koji dan treba da raspravljamo o nepoverenju Vladi. U Skupštini se mesecima raspravlja o nepoverenju Vladi, i stalno, i sve je to u redu. Ali, ljudi, dajte neku meru, inače, Skupština nam se pretvorila u tribinu, u pijacu, u sve ono što ne liči na Skupštinu Srbije. Zato vas pozivam da se vratimo na dnevni red i u okviru toga, opet, da svako iskoristi svoje pravo da dovodi u pitanje svaki potez Vlade, svaku meru, svako rešenje, a biće sigurno još prilika. Izvinite, postajemo taoci svega onoga što nije dobro, svega onoga što nije dobro u jednoj stranci ili u podeljenoj stranci, svega onoga što se događa van Skupštine, van onoga unutra i, stoga, još jednom vas pozivam, pokrenuta su mnoga pitanja i treba, neka svako radi svoj posao, ajde i mi da radimo svoj posao. Hvala lepo. [[Aplauz.]]
Zahvaljujem. Ovo je, zaista, jedan vrlo konstruktivan predlog svima nama i molim da uvažimo sve argumente koje je gospodin Petronijević izneo. Da li još neko želi po Poslovniku? Gordana Pop-Lazić najpre. Izvolite.
Želela bih da u ime srpske javnosti koja nas gleda, da im bude apsolutno sve jasno, da pitamo ovog našeg novog ''Sanadera'' u Srbiji kad on to govori istinu? Da li je on kao neko ko je podržao i potpisao Deklaraciju o pravima Srba u Republici Srpskoj Krajini pod zaštitom UN, a to je bilo negde 2006. godine, sećate se, i onda ste ovde i te kako napali Mićunovića zbog toga što on nije hteo da podrži tu deklaraciju, pa da vas pitam, kad ste vi to govorili istinu, onda ili sad? Kad ste se vi to setili da Titove granice mogu i imaju osnova da budu međunarodno priznate? Kad ste vi to zamajavali narod?! Ja sam iskreno verovala da vi ono što govorite zaista i mislite i osećate. Ali vi ste se za 180 stepeni promenili od kada ste bili prinuđeni, iz kog razloga vi ćete i sami jednog dana, valjda, barem pred Bogom, i svetom Petru reći zašto ste to uradili, ako mi ne saznamo. Ali, ono što je bitno jeste – kad lažete, sada ili ste lagali u svim onim izbornim kampanjama, i nas i građane Srbije? Izgleda da vi bez laži ne možete i dajte, molim vas, još jedno pitanje, pošto vidimo da je ovaj vaš ideolog Aleksandar Vučić najavio da će, navodno, da obilazi Republiku Srpsku Krajinu, a to za njega znači Hrvatsku, jer vi priznajete da je to Hrvatska: zašto on tamo ide? Hoće li da kaže Sanaderu da oprašta sve zločine nad Srbima? Ali, pratićemo situaciju, pa ćemo da vidimo gde ste vi, na kojoj strani i za koga vi radite. Da li je iza vas samo Hrvatska obaveštajna služba, CIA, MI-6 ili ko? Šta ćete jednog dana da kažete za Kosovo? Ko vama da veruje, kad vi danas bilo šta izjavite po pitanju KiM, kad ste se ovako potpuno preokrenuli po pitanju Republike Srpske Krajine, Republike Srpske? [[Aplauz.]]
Javio se gospodin Ostojić, najpre, zatim gospodin Žutić, ali bih prethodno da vam pročitam obaveštenje koje smo dobili iz Vlade. ''Narodnoj skupštini Republike Srbije, predsednik Narodne skupštine Slavica Đukić-Dejanović Povodom navoda koji postoje u javnosti o visini zarade, odnosno plate i bonusa koji su isplaćivani ili se isplaćuju u javnim preduzećima "Železnica", Aerodrom "Nikola Tesla" i drugim, ovim vas obaveštavamo da će Vlada Republike Srbije izvršiti analizu ukupnih primanja organa poslovanja u javnim preduzećima (''poslovođenja'', izvinite), ''kako bi utvrdila da li su ta primanja određena i isplaćena u skladu sa pozitivnim propisima, kao i ostale okolnosti vezane za isplate navedenih primanja. Nadalje vas obaveštavam da je Vlada Republike Srbije utvrdila merila za određivanje naknade za rad članova organa upravljanja i nadzora javnih preduzeća i zavisnih društava kapitala, čiji su osnivači ta javna preduzeća, javnim agencijama i drugim oblicima organizovanja, čiji je osnivač Republika Srbija, a u toku je rad na utvrđivanju merila za određivanje visine primanja organa poslovođenja, odnosno rukovođenja u javnim preduzećima.'' Mislim da dam reč gospodinu Todoroviću pre ostalih, zbog toga što pretpostavljam da će to biti odgovor na ...
Dame i gospodo narodni poslanici, ovo je nešto što nas je najviše ponizilo, što se desilo u Skupštini. Ovo je neverovatno, da Vlada posle svih informacija, posle svih činjenica koje su iznete u Skupštini Srbije, šalje jednu propagandnu poruku time da će Vlada rešavati i razmatrati, sagledati sve činjenice, da će organizovati komisije, radna tela, pa će na osnovu svega toga preduzeti mere, doneti određene smernice, pravce, ''trla baba lan, da joj prođe dan''. Ovo, stvarno, nema smisla! Gospođo Dejanović, vi ste bili svedok da smo mi stvarno bili spremni da krenemo da radimo po dnevnom redu, da smo korektno prepustili Vladi i dali joj vremena da obavesti Skupštinu Srbije šta će da preduzme, s tim što smo jasno precizirali da tražimo smenu Bojana Krišta. Tražimo da se odmah uvede budžetska inspekcija i da se odmah uvede UBPOK u Aerodrom "Nikola Tesla", zato što smo sigurni da će sav inkriminisani materijal, sve ono što će ukazivati na pljačku, verovatno biti sklonjeno. Mislimo da je to u interesu države. Očito, iz ovog odgovora Vlade postoji nesumnjivo činjenica da je unutar Vlade, između stranaka, dogovoreno da se ovim putem ne krene. Koji su razlozi? Vrlo jednostavni, ono što ste vi i naveli ovde. Sada će krenuti optužbe na račun nekih javnih preduzeća iz nekih ministarstava koja su držale neke stranke u prethodnom periodu, ali se neće krenuti u javna preduzeća koja drži DS, jer ono što je juče Dinkić rekao, sada je potpuno jasno. To znači – nemojte više da čačkate Aerodrom "Nikola Tesla" i Bojana Krišta, jer mi ćemo krenuti u NIS, mi ćemo krenuti u EPS, mi ćemo krenuti u sva druga javna preduzeća gde su "žuti" na vlasti, a onda ćemo mi da iznosimo činjenice koje optužuju DS, i pri takvim pretnjama očigledno je došao ovakav odgovor. Gospođo Đukić, mi nismo spremni da ovaj odgovor prihvatimo. Nažalost, mi ćemo morati da dodatnim argumentima i činjenicama koje ćemo izneti, ubedimo i vas ponovo i javnost da shvate da je neophodno da se izvrše zahtevi poslanika Skupštine Srbije. Koliko sam juče razumeo, to je prihvatio i deo vladajuće većine, ali izgleda da je to samo bilo da bi se obmanuli građani Srbije. Ne postoji stvarna želja da se krene u obračun sa kriminalom i korupcijom. Zato ćemo mi nastaviti da iznosimo sve činjenice koje će potkrepiti naše dokaze. Hvala vam.
Za reč se javio gospodin Ostojić. Reklamirate Poslovnik? Izvolite.
Predsednice, ministarko, koleginice i kolege, ne bih se javio za reč i ne bih se mešao u polemiku između dojučerašnjih partijskih kolega, da se nije javio gospodin Petronijević da nam očita lekciju kako se vladajuća većina zalaže za rad Parlamenta i apeluje na poslanike da omoguće rad. Gospodine Petronijeviću, izgubili samo danas sat i po zbog međuradikalskog svađanja ili rasprave. To je politička borba. Ko je odgovoran za to? Da li oni imaju neki spor oko mandata? Imaju. Da li se on rešava? Ne rešava se. Da li oni treba da ga reše? Ne mogu da ga reše. Da li treba institucije da deluju? Da li je većina odgovorna za to? Nemojte da kažete da je ovaj sat i po sada problem, a nije problem što nismo dobili na vreme budžet, što nismo dobili zakone koje obećavate. Svi zakoni koji su u Skupštini, oni su na dnevnom redu i usvojićemo ih vrlo brzo. Nije ovih sat i po i ta njihova rasprava odgovorna za situaciju u Srbiji i nije Bojan Krišto glavni kriminalac ovde, gospodo radikali, to je samo vrh ledenog brega. Nije ''Aerodrom'' problem. Gde je taj pre radio? Usput, koristim priliku da postavim pitanje Vladi, na ono jedno pitanje mi nije odgovorila, a u ovom slučaju, gospođo predsednice, pošto ste tako slavodobitno pročitali tu informaciju, pitam, da li je tačno da je Bojan Krišto, dok je bio direktor ''Lutrije'', preveo to javno preduzeće u društvo sa ograničenom odgovornošću, koje može da se formira za 500 evra, zbog činjenica da Zakon o javnim nabavkama tada za takvu firmu ne važi, iako je stopostotni vlasnik država Srbija? To su stvari od kojih se ne može pobeći u ovoj skupštini. Nije ovo što se dešava među radikalima alibi za vas da optužujete Skupštinu da ne radi, nego vaša nesposobnost da rešite problem koji objektivno postoji, vaša nesposobnost da donosite zakone u Skupštinu, po proceduri, gde imamo vremena da ih vidimo, da raspravljamo, da podnesemo amandmane. Da imamo vremena da ih pročitamo i da diskutujemo sa predstavnicima Vlade, bilo bi manje amandmana. Zato, ako zaista želite da rešite da ovaj parlament radi, u skladu sa očekivanjima Vlade i građana, da idemo brže ka evropskim integracijama, prihvatite izmene Poslovnika koje LDP predlaže i one će omogućiti da Parlament efikasnije radi, da jača institucija Parlamenta, a da se Vladi ne dozvoli da nam daje zakone u ''minut do 12'', da onda nemamo vremena da ih pročitamo i da se sve smandrlja. Onaj ko smandrljava evropski posao, taj u principu radi protiv evropskih integracija. Nemojte nam držati lekcije, bolje rešite probleme ili učinite nešto. Pustite ih, sat i po će to trajati, preći ćemo mi na Krišta ponovo, preći ćemo na druga javna preduzeća. Gospođo Đukić-Dejanović, apelujem na vas da iskoristite svoj uticaj da nam se uvaženi premijer Cvetković ne obraća više ovakvim dopisima. Niste vi njegov kurir, iako on ima portparola Vlade, zove se Boris Tadić. Samo Boris Tadić priča o Vladi, šta će raditi itd, a on se ne čuje. Jedan jedini put smo ga videli u ovoj skupštini kada je podnosio ekspoze. Ako se sećate, retki su dočekali budni taj kraj. (Predsednik: Vreme.) Molio bih vas da nam, bar, kada dođe budžet, gospodin Cvetković ukaže čast i da se pojavi, može da povede i portparola Tadića, ali bi bilo, zaista, krajnje vreme da dođe u Skupštinu. (Predsednik: Molim vas, vreme, gospodine Ostojiću.) Završavam. Usvojte izmene Poslovnika koje predlaže LDP. Poslanici će imati veća, a ne manja prava, kako vi sada pokušavate da progurate, usvajaćemo zakone. Rešite probleme koje imaju radikali, ne možemo ih mi rešiti i sve će biti u redu.
Informacije radi, ovo je informacija iz Vlade koju sam pročitala, a koju je potpisala sekretar Vlade. Kontaktirala sam sa Vladom i tražila stav Vlade. Poštovani narodni poslanici, u skladu sa članom 98. stav 2. Poslovnika, predsednik Narodne skupštine može odrediti pauzu u radu sednice Narodne skupštine da bi se izvršile potrebne konsultacije ili pribavilo mišljenje. Određujem pauzu do 16,00 časova. Najpre su mi potrebne konsultacije sa šefovima poslaničkih grupa, zatim moram obaviti konsultacije van ove zgrade. Mnogo je bolje da pribavimo određena mišljenja i kada počnemo da radimo, da radimo u skladu sa interesima građana Srbije. Pretpostavljam da nema poslanika koji to ne želi, ali su očigledno putevi i načini razmišljanja kako to da radimo različiti. Dakle, u 12.00 časova sastanak sa šefovima poslaničkih grupa kod mene.
Dame i gospodo narodni poslanici, nastavljamo rad u popodnevnom delu sednice, raspravom u pojedinostima. Prelazimo na 2. tačku dnevnog reda: – PREDLOG ZAKONA O SUDIJAMA (pojedinosti) Na član 44. amandman je podneo narodni poslanik Srđan Spasojević. Vlada i Odbor za pravosuđe i upravu nisu prihvatili amandman, a Zakonodavni odbor smatra da je amandman, sa ispravkom, pravno moguć. Da li neko želi reč? Reč ima narodni poslanik Petar Jojić. Izvolite.
Dame i gospodo narodni poslanici, amandman koji je podnet na naznačeni član smatram da poboljšava tekst Predloga zakona i SRS će se opredeliti u danu za glasanje da li će ga podržati ili neće. U vezizakona koji su na dnevnom redu, želeo bih da skrenem vašu pažnju, dame i gospodo narodni poslanici, gospođo predsedavajuća, ako mi dozvolite, na nezavisnost pravosuđa i rađanje sudske nezavisnosti. Sudska profesija je svuda u svim državama, pa, naravno, i u Engleskoj, za koju se smatra da je kolevka sudske nezavisnosti, smatrana veoma uglednom, gotovo mističnog karaktera. Bez obzira na sve teškoće, sudska funkcija se u mnogim zemljama zapadne Evrope, a naročito u Engleskoj, smatra velikom privilegijom, pa se ne treba čuditi što postoji veliki broj pravnika koji bi želeli da budu sudije. U Engleskoj su sudije slične sveštenicima, ali to mi ne prihvatamo, bar sa onog stanovišta kada pogledamo suđenje u Haškom tribunalu, gde su sudije obučene u posebnu uniformu koja je bliže uniformi manastirskog reda. S obzirom na specifičnost jezika kojim se služe, odeću koju nose, izolovanost engleskih sudija od spoljašnjeg sveta, sve je to u funkciji zaštite njihove nezavisnosti, koja se i dalje u Engleskoj žestoko brani. U istoriji engleskog pravosuđa ostalo je zabeleženo da je u devetom veku samo tokom jedne godine, ponavljam, saksonski kralj Alfred osudio 44 sudije zbog ubistava koja su izvršili svojim pogrešnim sudskim presudama. Takođe, zabeleženo je, dame i gospodo, da je Henrik VI rekao da će prva stvar koju će uraditi biti da pobije sve pravnike i tako spasi svoju kraljevinu od njih. Međutim, to se nije ostvarilo, ali ovo govorim o raspoloženju diktatora i monarha. Trajnost sudske funkcije, kao osnov za postojanje nezavisnosti sudija, na evropskom kontinentu je prvi put pomenuta posle Engleske, gde je to pitanje regulisano krajem XVII veka, u Francuskoj, u Ustavnoj povelji 1814. godine. Tome je u Francuskoj prethodio i ceo XVIII vek i francuska pravnička javnost zalagala se za engleske pravne institute. Francuska je za vreme revolucije doživela krvoproliće, teror, sukobljavanja pod vlašću Napoleona. Napoleon se protivio usvajanju engleskih instituta u Francuskoj, ali to pitanje je postalo aktuelno odmah po njegovoj abdikaciji. U Francuskoj se u to doba vodila borba radi usvajanja engleskih pravnih stavova i instituta, kao najnaprednijeg i najdemokratskijeg pravnog, i uporednog, sistema u Evropi. Englezi i Francuzi prošli su kroz građanski rat i krvoproliće. Oni su doživeli žestoke napade na pravosuđe i sukobe sa kraljem i parlamentom oko zakonodavne supremacije. Nezavisnost sudova, zajedno sa podelom vlasti i zakonodavnom supremacijom parlamenta, rodila se u Engleskoj, kao što sam rekao, u XVII veku. Smatrao sam da treba osvetliti tadašnje događaje, a i naša država i naše pravosuđe, u svakom slučaju, treba da bude unapređeno i na bolji način uređeno. Kada je u pitanju nezavisnost pravosuđa, najbolji način da se utvrdi prava priroda datog političkog poretka jeste uvid u izvršavanje pravde i položaj sudova, što se svodi na pitanje njegove nezavisnosti i nepristrasnosti. Teško onoj zemlji u kojoj pravosuđe nije na dostojnoj visini. Možete imati u jednoj zemlji i rđavu policiju i težak režim, ali ako imate sud na potrebnoj visini, vi onda imate i sigurnost za svoj život, za čast i za imovinu. Nemate sud, nemate ništa. Dobro uređena država, sa vladavinom prava i pravde, podrazumeva mnogo više od pukog postojanja i zaklanjanja u demokratiju i demokratske principe, a pre svega, potrebni su slobodna javnost, jaka i prepoznatljiva opozicija, kao što je to SRS, potpuno slobodna štampa, radio i televizija, koji neće biti reklamna agencija vladajuće stranke i njenih pomagača, dakle, potrebni su budni i samosvesni građani, a njima je potrebno nezavisno sudstvo, policija koja neće nadzirati građane i vojska koja se neće mešati u politiku, kao što je to bio slučaj i kod nas. Mnogo toga, dame i gospodo, u Srbiji danas nema. Ne treba dozvoliti da se naše celokupno pravosuđe stavlja na vrh lestvice osumnjičenih za korupciju, kako to neki žele da pripišu ukupnom pravosuđu u Srbiji. Tvrdim da to nije tačno. Ako ima korupcije u pravosuđu, onda ona može biti individualna, pojedinačna. Protiv korumpiranih pojedinaca u pravosuđu, sklonih mitu i korupciji, može se stati na put utvrđivanjem tih činjenica i udaljavanjem istih nosilaca pravosudnih funkcija iz pravosudnih institucija. Pozicija pravosuđa u Srbiji u odnosu na izvršnu vlast i dalje je podanička, što se konkretno odražavalo na imenovanja i razrešavanja sudija i tužilaca u proteklom periodu. To se u prelaznim i završnim odredbama ovog zakona o sudovima, odnosno o izboru sudija, tužilaca i zamenika, može videti, jer je predloženi način izbora sudija, tužilaca i njihovih zamenika u suprotnosti sa odredbama Ustava Republike Srbije. Na kraju, želim da kažem da je pravo veština dobrog i pravednog. Međutim, što se tiče ovog seta zakona o pravosuđu može se reći da su ti zakoni pripremani i predloženi, da ne kažem, skoro po porudžbini. Ne kažem u klasičnom smislu da su po porudžbini, ali se da zaključiti – da je predlog ovih zakona izvršen i dostavljen Skupštini, a da nije bilo dovoljno vremena za javnu raspravu. Dakle, nije stručna javnost imala mogućnosti da na najbolji način i u najboljoj nameri da svoje mišljenje ponaosob za svaki zakon. Predloženi set pravosudnih zakona nije morao sada da se razmatra po hitnom postupku, već je mogao da se razmatra u redovnom postupku, klasičnom hitnom postupku. Ovako nije data mogućnost ostalim subjektima u našoj državi da se izjasne, da daju mišljenje na pojedine odredbe kada su u pitanju prava i dužnosti nosilaca pravosudnih funkcija, a, sa druge strane, kada su u pitanju prava i dužnosti građana, da se pridržavaju normi, a norme treba da budu takve da im se može obezbediti pravo da ga na vreme ostvare. Ovako predložena rešenja koja treba da urede i regulišu osnivanje sudova i tužilaštava i izbor nosilaca pravosudnih funkcija, kako sudskih, tako i tužilačkih, nije u skladu, mogu da kažem, sa Ustavom Republike Srbije. Zašto? Prelazne i završne odredbe, koje se normiraju u čl. 99, 100. i 101, daju za pravo Visokom savetu sudstva da ta institucija, koja se predlaže u ovom zakonu, po svojoj volji, po preporuci i po porudžbini izvrši selekciju pravosuđa, kako sudija, tako tužilaca i njihovih zamenika. Ovo nije dobro zbog toga što su i sudije i tužiocu nezadovoljni. Smatram da stručna javnost, pogotovu iz pravosudnih institucija, mora biti uvažena – mišljenje sudija i tužilaca. Jer, sudije i tužioci nisu ''šibicari'' da budu zaobiđeni – ne, oni moraju biti konsultovani. To su ljudi koji imaju stručno iskustvo, to su ljudi koji će znati da prepoznaju i da preporuče koja je pravna norma moguća i delotvorna u praksi. Mene zabrinjava, plašim se da će časni, pošteni, stručni i kvalitetni kadrovi iz pravosuđa biti razrešeni ukoliko, prvo, nosioci pravosudnih funkcija ne budu birali članove Visokog saveta pravosuđa. Ponavljam još jednom, profesor pravnog fakulteta nema nikakvo iskustvo u odnosu na sudije. Nema ni pet posto iskustva u odnosu na sudiju i tužioca koji u toj profesiji rade 15, 20 ili 30 godina. Prema tome, Visoki savet sudstva ne može sam sebe da predlaže i ne može jedino on da bude pošteđen selekcije, da kažem, lustracije, a da svi ostali, sudije, tužioci, zamenici i časni ljudi u toj profesiji budu jednog dana i razrešeni. Poznato je da Srbija ima oko 2.500 sudija. Napominjem, nažalost, Engleska ima 1.630 sudija, ali ima i 500 baristera. Kada se predlažu sudije, skrećem pažnju gospođi ministru – primetio sam da ste zapostavili sudije za prekršaje. Ono što je karakteristično, a istinito, jeste da sudovi, odnosno organi za prekršaje, kako se sada zovu, rade u vrlo lošim uslovima. Negde sude u barakama, to je slučaj u Beogradu, a ima slučajeva i u Pančevu. Osoblje koje radi u tom organu, a koji će biti verovatno na kraju i skoncentrisan kao organ za područje više opštinskih organa, tj. sudije za prekršaje – moraju biti i oni vrednovani, i sa ličnim dohocima, i sa radnim prostorom, i sa platama, i sa penzijama i svim onim što po pravu pripada i ostalim sudijama. Dakle, kada je u pitanju radno iskustvo za izbor sudija želeo bih, dame i gospodi, da skrenem vašu pažnju da se u Engleskoj sudija postaje u 52. godini, a mi hoćemo da sudija bude sa tri godine radnog iskustva – ne bez iskustva i stručnosti. A šta se događa u Engleskoj?
Vreme, 15 minuta i 30 sekundi.
Je l' proteklo vreme? Zahvaljujem, nastaviću kasnije.
Vreme na raspolaganju vašoj poslaničkoj grupi je iskorišćeno. Reč je tražila predstavnica Vlade, ali narodni poslanik Dragan Todorović želeo je da govori o povredi Poslovnika i dobija reč na osnovu člana 100. stav 1. Izvolite.
Dame i gospodo narodni poslanici, izvinjavam se gospođi ministar, ali, nažalost mi smo prinuđeni da upozorimo poslanike Republike Srbije, građane Srbije – da ova vlada apsolutno nema nameru da preduzme bilo koji korak, kako bi se uhvatila u koštac sa problemima koje ste imali prilike da čujete i koji su toliko veliki, da je prosto zapanjujuće, i pored minimalnih zahteva, koliko sam ja mogao da razumem, svih poslanika u Skupštini Srbije, da se izađe u susret tim zahtevima. Ono što smo mi tražili, da ponovim, jeste u ingerenciji Ministarstva finansija i MUP-a, pošto je Bojan Krišto pobegao iz Srbije, tu više nema nikakve dileme. Postoje još dva zahteva, a to je da Ministarstvo finansija pošalje budžetsku inspekciju i da MUP pošalje UBPOK. Ono što mi očekujemo, između ostalog, gospođo Čomić, vi ste rekli, a to može da se vidi u stenogramu, da treba materijal dostaviti i javnom tužiocu – mi očekujemo da i javni tužilac, državni tužilac, na osnovu svih informacija, pokrene postupak. Normalno, da se tome priključe i svi državni organi, da se ovaj problem reši. Ali, jutros sam izrazio bojazan da ova vlada nema nameru – zato što postoji ravnoteža straha, zato što je ucenjena od strane Mlađana Dinkića jednostavnom činjenicom da će on da krene da iznosi probleme za druga javna preduzeća. Između ostalog, vi ste to mogli da vidite i u saopštenju Vlade, gde se navodi još jedno preduzeće, iz resora čiji je ministar ranije bio u Vladi, i druga. To govori da vi nemate iskrenu nameru da se sa ovim problemom obračunate. Ali, da vam kažem – mi nemamo nameru da popustimo, mi smo to rekli i mi ćemo održati obećanje koje smo dali građanima Srbije! Skupština ne može da radi dok vi ne krenete da se obračunate, zato što je za građane Srbije mnogo važnije da se istraže svi ovi problemi, nego navodno da se donose zakonisa kojima ćemo u Evropu. Pa, ko će da vas primi u Evropu na ovakav način? Ko će da primi lopove i kriminalce?! Uzmite samo primer Bugarske. Zbog korupcije su im oduzeli 800 miliona evra, jer ne dozvoljavaju da budu pljačkani. A, mislite da će vas pustiti? Mislite da ne znaju šta se dešava. Zato ćete imati prilike da se upoznate, jer ovo nije od juče. Ovo se dešava dosta dugo za mnoge stranke, između ostalog, i za DS, ali ovde je sada u pitanju G17 plus i Bojan Krišto. Još 2008. godine je krivična prijava upućena predsedniku Skupštine Srbije, Oliveru Duliću, kabinetu predsednika Republike Srbije, predsedniku Borisu Tadiću, kabinetu predsednika Vlade, Vojislavu Koštunici, ministru finansija, ministru policije, Agenciji za imovinu, Prvom opštinskom javnom tužilaštvu, Vladinom Savetu za borbu protiv korupcije, Poslaničkom klubu SRS, da vas podsetim, naš poslanik Zdravko Topalović je iznosio te probleme 2007. godine, Poslaničkom klubu DS, Poslaničkom klubu G17, Poslaničkom klubu LDP, SPS, Opštinskom tužilaštvu Stari grad. Vi ste na ovo ostali gluvi i mislite da ćete uspeti ponovo da obmanete i prevarite građane Srbije. Nećete moći, morate ovo da završite! [[Aplauz.]]
Po dogovoru predsednika poslaničkih grupa, kada se traži reč po povredi Poslovnika, prednost imaju predsednici. Javio se narodni poslanik Miloš Aligrudić, predsednici poslaničkih grupa, i Vladan Batić. Narodni poslanik Miloš Aligrudić želi da govori o povredi Poslovnika, pa Nada Kolundžija.
Vrlo ću kratko. Dakle, čuli ste mog prethodnika. On je govorio o nečemu što postoji kao problem u ovom društvu, o nečemu o čemu se juče ovde raspravljalo u Parlamentu ceo dan. Dame i gospodo, i ovo što slušate sada, i to je parlamentarna rasprava. Meni je jako žao što se ne raspravlja po dnevnom redu i o amandmanima koji slede. Naši poslanici iz DSS su spremni da brane svoje amandmane i da razgovaraju o amandmanima drugih poslanika. Ali, jednostavno kada izleti jedna ovakva tema, prosto, ona traži neki odgovor. Koliko sam razumeo, ono što poslanici opozicije vama vladajućoj većini traže, konkretno Vladi Republike Srbije, to je nešto sasvim malo. To je konkretan odgovor na par konkretnih pitanja. To je minimum, ne traži se ni da se ovde nekome sudi, ni da se donose presude, ni da nam Vlada Republike Srbije dostavlja gotove presude o nekim ljudima i njihovoj odgovornosti. Traži se samo da se vidi da li je Vlada Republike Srbije spremna da od ovog trenutka preduzme one mere u ministarstvima i drugim institucionalnim mestima koje treba preduzeti kada se ovakvi događaji dese. To je ono što se traži. Ne mogu da razumem jednu stvar, to je pitanje za vladajuću koaliciju – kako je moguće da od sastanka šefova poslaničkih grupa, koji je bio u 12.00 sati, do sada, mi nismo imali jedan adekvatan odgovor koji bi omogućio da ova sednica ide normalno svojim tokom? Tako, da, nemojte uvek zamenom teza optuživati opoziciju za ono što može i treba da bude odgovornost vladajuće većine, kada je reč o uspostavljanju reda u parlamentu i radu po dnevnom redu. Znači, vi to, jednostavno, morate da radite, jer mi nismo ovde, kada raspravljamo o ovome, opozicija građanima Srbije. Mi smo opozicija vama, vladajućoj većini, a vi ste očigledno opozicija građanima Srbije iz najmanje dva razloga – što ne radite u njihovom interesu i što, očigledno, u ovom trenutku, većina građana Srbije ne stoji iza vas.
Reč ima narodna poslanica Nada Kolundžija, predsednica poslaničke grupe ZES.
Poštovana predsedavajuća, dame i gospodo narodni poslanici, javljam se po članu 103. Poslovnika, koji kaže da govornik može da govori o tački koja je na dnevnom redu i o temi koja je na dnevnom redu, poštujući interes ovog parlamenta i, verujem, u nekim situacijama, i interes građana Srbije, da se govori i o temama koje nisu na dnevnom redu, ali se tiču građana Srbije, smatrali smo da je jedno pitanje, koje je pokrenuto, važno i mi smo ga podržali. Smatrali smo da nadležne institucije treba u skladu sa informacijama da pokrenu sve ono što stoji u skladu sa zakonom i da se utvrdi puna istina o tome, i ne samo o tom javnom preduzeću, već uopšte o svim javnim preduzećima i da se ustanove potpuno jasni kriterijumi i mere Vlade kako će Vlada ubuduće da uspostavi pravila po kojima se takve pojave više neće dešavati. U tom smislu, smatrali smo da, ako rasprava traje duže na tu temu, to može da ubrza i pojača pritisak i smatrali smo da je to, na neki način, ojačavanje uloge parlamenta. Ali, kada izađe narodni poslanik i kaže preteći, ne samo prstom, nego i verbalno, da ova skupština neće raditi svoj posao, onda to svakako izlazi izvan Poslovnika, izvan zakona i izvan Ustava, pošto se zna šta je ustavna nadležnost i zadatak ovog parlamenta. Jedino što možemo da kažemo – da, mi ćemo zajedno sa vama insistirati na tome da se preduzmu sve neophodne mere i koraci, ali ne, nećemo vam dopustiti da zloupotrebom Skupštine onemogućite da ova skupština ispunjava svoju osnovnu ustavnu ulogu i zadatak. Jer, kao što priznajemo da jeste šteta ukoliko su javna preduzeća prostor za zloupotrebe, malverzacije, korupciju i sticanje lične koristi, isto tako je i mnogo veća društvena šteta ukoliko svaka institucija ne radi prevashodno posao za koji je ovlašćena, a ova skupština jeste ovlašćena da raspravlja o amandmanima koji su danas na dnevnom redu. Ako ne stigne adekvatan odgovor Vlade, mi i sutra možemo da pokrenemo ponovo istu temu i možemo opet da tražimo ono što se očekuje. Ovako, jedna inicijativa koju smo podržali kao dobru inicijativu, prerasta u svoju suprotnost i vi gubite pravo da pozivate druge da vas podržavaju u tome. Hvala vam.
Nastavljamo rad po dnevnom redu. Prelazimo na 2. tačku dnevnog reda: – PREDLOG ZAKONA O SUDIJAMA (pojedinosti) Narodni poslanik Srđan Spasojević je tražio reč u raspravi o amandmanu, s obzirom na to da je predstavnica Vlade tražila reč, a videla sam sve poslanike koji su se javili, dakle, radi se o raspravi u pojedinostima, a o amandmanu na član 44. koji je, sa ispravkom, podneo narodni poslanik Srđan Spasojević. Dajem reč predstavnici Vlade, ministarki Snežani Malović. Kada vam se ona obrati, nastavićemo rad po prećutnom dogovoru o upotrebi Poslovnika.
Poštovana predsedavajuća, uvažene dame i gospodo narodni poslanici, u ime Vlade Republike Srbije i u ime Ministarstva pravde koje je pripremilo ovaj predlog zakona, prihvatamo ovaj amandman i smatram da je rešenje koje je predloženo u ovom amandmanu je celishodno. Stoga, kao što sam rekla, kada god budemo smatrali da su amandmani dobri, nećemo se libiti toga da ih prihvatimo, pa stoga prihvatamo i ovaj amandman. Hvala vam.
Obaveštavam Skupštinu da amandman ostaje u proceduri i za glasanje zbog toga što Odbor za pravosuđe i upravu nije prihvatio amandman. U slučaju da se do dana za glasanje održi sednica i amandman bude prihvaćen i na Odboru za pravosuđe i upravu, onda amandman na član 44, sa ispravkom, koji je podneo narodni poslanik Srđan Spasojević, postaje sastavni deo Predloga zakona. Da li narodni poslanik Srđan Spasojević želi reč? (Ne.) Narodni poslanik Slobodan Maraš želi da govori o povredi Poslovnika i dobija reč na osnovu člana 100. stav 1.
Poštovano predsedništvo, dame i gospodo narodni poslanici, gospođo ministarka, gospođo Kolundžija, takođe mogu da pozdravim jedan deo onoga što ste vi rekli i sa zadovoljstvom mogu da konstatujem da ste vi odreagovali juče i naznaka neke reakcije stigla je iz Vlade, ali to nije dovoljno. Bojan Krišto nije smenjen, Bojan Krišto je podneo ostavku. Nije stvar u tome da se on uhapsi. (Predsedavajuća: Molim narodne poslanike da ne dobacuju i da ne krše Poslovnik, član 104.) Odmah ću da vam predložim način na koji ćete moći da rešite situaciju, da nikad više o tome ne pričamo u ovoj skupštini. Dajte na uvid završne račune javnih preduzeća. Neka Državna revizorska institucija obavi svoj posao, neka kontroliše završne račune javnih preduzeća, pa ćemo da vidimo šta se tamo događa. Nije Bojan Krišto jedini. U tome je suština. To što smo dobili iz Vlade, kao što dobijamo i iz određenih javnih preduzeća, to je sprdnja sa građanima; čovek iz ''Telekoma'' kaže – pa, mi smo na reprezentaciju potrošili 42 miliona u toku godinu dana samo na kiselu vodu i kafu. To je krajnje neodgovorno. Moram nešto drugo da vas pitam – kada je u pitanju ''Zastava'', znamo šta se desilo pred izbore, slavodobitno je objavljeno da je napravljen dogovor sa ''Fijat'' grupom i da će ''Zastava'' imati strateškog partnera, da će doći do ulaganja od strane ''Fijata''. Međutim, u ponedeljak uveče, u 19.00 časova, samo je jedna radio stanica pustila vest da je predsednik Samostalnog sindikata ''Zastave'', Zoran Mihajlović, izjavio – da mu nije jasno zašto konsultantska kuća ''Citadel'' dobija 50 miliona evra zato što je dovela strateškog partnera u ''Zastavu''. Demanti u vezi te cifre nije stigao iz Agencije za privatizaciju. Stigao je demanti samo da ''Zastava'' nije dobila na osnovu toga. Međutim, ''Citadel'' je na osnovu toga dobila 50 miliona. Postavljam pitanje Vladi – na osnovu čega je ''Citadel'' dobila 50 miliona evra od Agencije za privatizaciju? Koji je to posao obavila za nju? Da li Mlađan Dinkić ima neke veze s tim, pošto se Mlađan Dinkić hvalio da je on doveo ''Fijat'', i hvali se da su na vratima Srbije mnoge značajne svetske i evropske firme koje će da ulažu u Srbiju? Da li Mlađan Dinkić stoji iza svega toga? Kome ide ovih 50 miliona što je navedeno da ide konsultantskoj kući ''Citadel''? To supitanja za Vladu, i zaista očekujem brz odgovor. Pošto je ovo neverovatno, dakle,''Zastava nije privatizovana, samo su u pitanju strana ulaganja. Svi su se hvalili da je država dovela strateškog partnera i odjednom se pojavljuje konsultantska kuća kojoj se isplaćuje 50 miliona, po rečima predsednika Sindikata ''Zastave'', zato što je dovela... (Predsedavajuća: Narodni poslaniče, treći minut je. Navedite član Poslovnika na koji ste se pozvali.) Član 104. Poslovnika.
Narodni poslanik Zoran Krasić želi da govori o povredi Poslovnika i dobija reč na osnovu člana 100. stav 1. U obrazloženju narodnog poslanika Slobodana Maraša o povredi člana nema materijala da dam objašnjenje. Izvolite.
Gospođo Čomić, za razliku od ovih koji ne znaju Poslovnik, pozivam se na član 27. i ne ljutim se što niste upozorili prethodnike na to, a bilo ih je pet-šest, da je potrebno da se pozovu na član Poslovnika. Ja se uredno pozivam, pošto znam kako izgleda kada vi kažnjavate. Član 27, i to se ne odnosi na vas, da se ne biste štrecali, nego na predsednika Narodne skupštine, gospođu Slavicu Đukić-Dejanović. O čemu se radi? Ovde imamo situaciju da se član 27. Poslovnika primenjuje tako što se nalazi način kako da se zloupotrebi taj član. Izloženi smo svojevrsnoj vrsti rizika i pritiska, što reče jedan od mojih prethodnika, ravnomerno raspoređen strah. O čemu se radi? Imamo različite kategorije govornika sa ove govornice koji iznose neke lične impresije, a ja sam, zvanično, u formi, ne samo pitanja, nego potrebe da se da obrazloženje, i da se omogući poslanicima da rade normalno svoj posao, da ne bi ljudi sa ovoliko godina života bili i naivni, jer moguće je da nas neko predstavi da smo apsolutno naivni ili da svi mi saučestvujemo u ovoj epidemiji kriminala koja vlada u Srbiji, sa ove govornice uredno, svakog dana, postavljao i dopunjavao jedno te isto pitanje. Molim vas, ''koga zmija peči i guštera se plaši.'' Da li vi znate kolike su plate direktora ''Komercijalne banke'' i koja stranka drži ''Komercijalnu banku''? Nemamo odgovor. Šta će da se desi ako guverner Jelašić sedne u avion i pobegne u inostranstvo? Sasvim osnovano mogu da sumnjam i da upozorim ''mladog majora Đurišića'' šta može da se desi. Može da se desi sledeće – da se devizne rezerve Republike Srbije drže u nekoj nemačkoj banci, da one služe kao garancija za sve ove kredite i ovo zaduženje preko evropskih banaka i ovih drugih, da građani, kada odu da potraže svoje pare u komercijalnim bankama sa stranim imenima, poljube šalter i da se vrate nazad. Sad će da izgube pare po evropskim kriterijumima, to je ta razlika. Molim vas, upozorite gospođu Kolundžiju, Narodna skupština, pored toga što je ovlašćena i dužna da donosi propise, ovlašćena je i dužna da kontroliše Vladu i ona je prva brana u borbi protiv kriminala u Republici Srbiji. Svi ovi zahtevi su opravdani. Otkad je krenula opozicija da traži da se rasprave ove stvari, vidite i sami, padaju ostavke, izlaze podaci o epidemiji kriminala ''žute'' boje. Znači, vi niste povredili član 27, ali vas molim da poštujete član 27, da omogućite poslanicima da se uključe u borbu protiv kriminala, pa bez obzira ko se zahvati. (Predsedavajuća: Tri minuta i 30 sekundi.) Trenutno je G17 plus u evakuaciji.
Nema povrede člana 27. Što se tiče kontrole Vlade Republike Srbije, na kraju ove sednice, a po okončanju svih tačaka dnevnog reda, jeste tačka dnevnog reda – poslanička pitanja, što je kontrola Vlade, i žao mi je što se već u ovom trenutku ne odvija ta tačka, jer je tema zanimljiva, ali nije na dnevnom redu, a u petak, 28. zakazana je sednica o izglasavanju nepoverenja Vladi, i to su dva mehanizma kojima Skupština kontroliše, to su dva instrumenta kojima Skupština kontroliše rad Vlade. Narodni poslanik Miloš Aligrudić, kao predsednik Poslaničke grupe DSS, želi da govori o povredi Poslovnika i dobija reč na osnovu člana 100. stav 1.
Žao mi je, ali moram, u pitanju je član 27. i odnosi se na vas. Vaši komentari su katkad zabavni, a katkad izlišni, a katkad zbunjujući, kao što je slučaj sa ovim prethodnim. Verovatno niste dovoljno dobro informisani, gospođo predsedavajuća. Na sastanku šefova poslaničkih klubova koji se odvijao od 12,00 časova, oko sat vremena je to trajalo, pokušali smo da dogovorimo sa predsednicom Narodne skupštine kako će se sve ovo dalje razvijati, kada je reč o toku ove sednice i o narednim potezima. Zaključeno je na kraju, što nam je rekla predsednica Poslaničkog kluba ZES, da je volja vladajuće koalicije da se ova sednica okonča, te da nakon ove sednice na dnevnom redu bude sednica o glasanju o nepoverenju Vladi i nakon toga, jer jedino tako može biti, budžet Republike Srbije. To bi bilo puna istina o onome što će da usledi. Zato sam morao da se javim da ljudi koji prate prenos ili narodni poslanici koji su prisutni u sali ne dođu do pogrešnih zaključaka, šta će se desiti. Osim toga, još jedna netačnost se potkrala, što nije težak problem, ali ćemo ga sad ispraviti. Petak nije 27. nego 28. Kad je već ovako dogovoreno, a kada je bilo pokušaja i da se Predlog budžeta uvrsti u tok ove sednice, što tehnički može da se uradi u nekom trenutku, iskoristio bih ovu priliku i pitao predstavnike vladajuće koalicije, dali možda znaju ili možda gospođa ministar zna –da li je sutra na dnevnom redu Vlade budžet Republike Srbije? To je vrlo kratko pitanje i zahteva vrlo kratak odgovor. Jako bih bio srećan kada bih dobio odgovor na postavljeno pitanje, jer ako to nije slučaj, onda je celo ovo zamešateljstvo oko kočenja rada Narodne skupštine, neusvajanje, neuvažavanje minimalnih zahteva opozicionih poslanika, da bi se otkočio rad Narodne skupštine, zapravo, vezan za dobijanje vremena. Demantujte ovo što sam rekao, odgovorite na moje pitanje, vrlo kratko i jednostavno – da li je sutra na dnevnom redu sednice Vlade budžet Republike Srbije?
Uvidom u stenogram videćete da nema povrede člana koji ste citirali. Rekla sam – zakazana za petak, 28, i to je informacija koja je važeća. Uvidom u stenogram možete proveriti da li govorim istinu, a rekla sam da nema povrede člana 27, jer je njega citirao narodni poslanik Zoran Krasić. Obaveštenje o tome da li će početak sednice zakazane za 28, o nepoverenju Vladi, biti odložen ili ne, nije stiglo ni do narodnih poslanika, ni do mene kao predsedavajuće. Ne ulazim u to kakav je dogovor napravljen sa predsednicima poslaničkih grupa. Radilo se o primedbi kako Skupština kontroliše Vladu. Poslanička pitanja, poslednja tačka po okončanju svih tačaka dnevnog reda ove treće sednice, koja je u toku, a za, petak, 28, zakazana je sednica o nepoverenju Vladi. To su instrumenti kojima zajedno kontrolišemo Vladu i vladajuća većina i opozicija. Reč ima narodni poslanik Velimir Ilić, predsednik Poslaničke grupe NS. Želi da govori o povredi Poslovnika i dobija reč na osnovu člana 100. stav 1.
Gospodo narodni poslanici, meni je juče bilo izuzetno zadovoljstvo biti u Parlamentu kada se raspravljalo o nizu pravih problema koji su sada aktuelni u Srbiji i kada smo već maltene načeli onu sednicu koja se odlaže, a to je nepoverenje Vladi. Mi smo juče raspravljali o razlozima zašto se traži nepoverenje Vladi i to je bilo izuzetno dobro. Juče su završena dva velika posla. Jedan posao je da se krene u odlučnu borbu protiv kriminala i korupcije u javnim preduzećima. Bili smo jednoglasni da nikoga nećemo čuvati i da niko neće imati zaštitu, da ćemo veoma ozbiljno raspravljati. Ali, ovom gospodinu koji dobacuje želim da skrenem pažnju – da jedan direktor u ''Kontroli leta'' već četiri godine ima prosek plate 13.000 evra mesečno, pet puta smo tražili njegovu smenu, nismo uspeli i rečeno je da su to ''obaveze'' DS prema njemu, jer je njegova supruga bila sekretar pokojnog premijera i da ne smemo da ga diramo. I, to je tako teklo godinama, 13.000 evra, ponavljam! E, to je jedna od sledećih tema. Ja sam hteo i danas da nastavimo ovu veoma dobru raspravu koja će uroditi plodom i da malo ovde načnemo temu koju su nekada neki zabašurili, a to je pitanje gospodina Miškovića. Vi znate da sam ja sa njim na sudu, da je on mene utužio za jednu izjavu kada sam rekao da je on ''grobar srpske privrede''. Rekao mi je – pozovite se na imunitet i biće sve u redu. Ne, nema imuniteta, hoćemo da dokažemo da li je gospodin Mišković ''grobar srpske privrede'' ili nije. Želimo da idemo u tu raspravu, da počnemo polako i doći ćemo do cilja. Priča se, velika finansijska kriza u svetu, ali ti ljudi danas u najvećoj finansijskoj krizi, kada je evro krenuo da divlja, ne može da se zadrži, ovaj nesrećni Jelašić potroši budžetske devizne rezerve, pokušavajući da ga zaustavi, ali od toga nema ništa. I, vidite o čemu se radi – pitanje je ko kupuje te naše devize koje prodajemo, kome ih prodajemo, dnevno od 50, 70, 80 miliona evra. Neki tajkuni i danas se bogate kada je Srbija u velikoj krizi, na račun svih nas građana Srbije. E, sad jedna je tema. Počelo je – štednja, štednja, štednja! Ja se slažem za štednju, ali počnimo od vrha. Ne može šef države da ima tri rezidencije koje mnogo koštaju! Šta će čoveku danas u radno vreme tri rezidencije?! Pa, može jedna da mu bude dovoljna, ajde da mu nađemo i dve, neku rezervnu, letnjikovac, a mnogo je tri, koje opslužuju tri kabineta, silne službe obezbeđenja, posluge i sve ostalo. Ajde da počnemo da raspravljamo o temama koje život znače! Prema tome, želim da pokrenem ove prave teme i da kroz raspravu o nepoverenju Vladi raspravimo i da damo argumente, a, isto tako, da zaboravimo neke periferne teme rekla-kazala, neke interne sukobe. [[Aplauz.]]
Molim vas da, poštujući dogovor da se upotrebljava Poslovnik za raspravu ovakve vrste, da poštujemo sami sebe i da navedemo bar član na koji se pozivamo da bismo dobili reč, jer ne postoji način da se dobije reč u raspravi o pojedinostima, osim ako se navodi koji je član Poslovnika povređen. Reč ima narodni poslanik Dragan Todorović, predsednik Poslaničke grupe SRS. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, po članu 225. i 226. Poslovnika, ali kratko, samo da odgovorim gospođi Kolundžiji, pošto nisam bio tu. Ja sam siguran da vi možete da čekate i do sutra, verujući da će to doći ''malo sutra'', jer mi čekamo osam godina da se pokrene prvi korak protiv korupcije i kriminala. Ali, očigledno vi to nećete, a mi hoćemo i mi ćemo pokušati sve što je u našoj moći da to isteramo. Očito je da su neki podaci koji su juče izneti već uznemirili neke, ali nije korektno da se služe neistinama. Danas je u "Politici" iz "Jugoimporta", a stiglo je to i u Skupštinu Srbije, zvanično rečeno – Todorović izneo netačne podatke. Možda oni i nisu tačni, ali ja sam ih izneo na osnovu papira koji je stigao iz "Jugoimporta". Sad oni neka vide, možda stvarno nisu tačni, možda je ovih 24 miliona samo deo, jer oni kažu da su najveći deo potrošili u inostranstvu na svoje poslovne partnere, pružajući im, verovatno, izuzetno prijatne mogućnosti da što pre sklope ugovore. Ko zna šta je sve bilo u aranžmanu, u to neću da ulazim, jer nisam ni govorio ovde o strukturi ovih sredstava, kako su potrošene, sem kada je u pitanju Aerodrom "Nikola Tesla" i Bojan Krišto. Krenućemo mi i tim putem da vidimo kako se troše ta sredstva iz budžeta. Ali, zbog građana Srbije, da ne bi ostalo nerazjašnjeno, ja sam izneo iz ove tabele koju imam da je "Jugoimport" potrošio na ime reprezentacije 24.352.793,83 dinara, a direktor 956.581 dinara. U dopisu koji je stigao Administrativnom odboru 4. marta 2008. godine kaže – iznos sredstava reprezentacije "Jugoimport" SDPR za 2007. godinu, kao iznos ostalih nematerijalnih troškova i tako dalje utvrđen finansijskim planom za 2007. godinu u zemlji i inostranstvu, iznosi 24.352.793,83. To sam i rekao. Šta je ovde netačno? Kažu za direktora 956.581 dinar. I ja sam to isto rekao. Šta je ovde netačno? Očito je da pokušavaju i ovakvim načinom da se opravdaju pred građanima Srbije, služeći se neistinama. Izneo sam istinite podatke koji su stigli u Administrativni odbor, a na vama je, kao što je obećala Vlada, da učinite sve, pa da vidite strukturu troškova, odnosno strukturu sredstava koja su izdvojena za reprezentaciju.
Reč ima poslanik Momir Marković.
Dame i gospodo narodni poslanici, maločas je predsednik Poslaničke grupe Za evropsku Srbiju grubo povredila dostojanstvo Narodne skupštine, dakle, član 104, verovatno, misleći da poslanici i građana Srbije imaju kratko pamćenje, govoreći o tome šta se juče desilo. Juče smo se dogovorili da će i ZES podržati ovo, a svelo se na to da je sinoć Bojan Krišto seo u avion, Aerodrom "Beograd" mu obezbedio avionsku kartu, i zbrisao za Dizeldorf. (Ne znam, gospodine Krasiću, kod mene u kraju se kaže – pobegao!) Naravno, država Srbija je od tog trenutka morala da raspiše crvenu poternicu i da ga vrati. Mi nismo tražili da Bojan Krišto podnese ostavku nego da se Bojan Krišto smeni i da UBPOK i finansijska policija uđu u Aerodrom "Beograd". Podsećam vas da poslanici SRS već skoro dve godine pominju kriminalne radnje Bojana Krišta, još iz ''Lutrije Srbije'', pa onda kada je došao u Aerodrom "Beograd"; u ''Lutriji Srbije'' vam je bio na praksi. I sve vreme vi se oglušujete o zahtev da država Srbija izvrši kontrolu. Ima još jedna stvar, to je gospodin Velimir Ilić maločas pomenuo, ovo je samo vrh ledenog brega, dame i gospodo, samo jedna jedina čestica gde se neverovatne pare od građana države Srbije kradu. Gospodin Velimir Ilić je pomenuo Agenciju za kontrolu leta. Država Srbija nema nikakvu kontrolu nad Agencijom za kontrolu leta. Tamo se lopatama otima! Dve godine poslanici SRS vas opominju i zaključak koji može da se izvede ide iz jedne priče mog prijatelja, poznanika, koji ima preduzeće za trgovinu na veliko. Imao je problema sa carinom na bugarskoj granici i pita, kako ovo da rešim. A carinik Bugarin kaže – ''Bratko, da te naučim, ako imaš problem, reši go so pare, ako ne možeš da go rešiš so pare, reši go so mnogo pare.'' E pa, gospodo, vi ''so mnogo pare'' rešavate vaše unutrašnje probleme, plaćajući razne "krište", razne "dinkiće", razne "stankome" i razne druge probisvete koje ste doveli u situaciju da mogu debelo da umaste brke, a usput, verovatno, pošto po sistemu podele ministarstava, ako je ministar iz jedne stranke onda je i čistačica iz te stranke, onda se debelo finansiraju i određene političke stranke. Dame i gospodo narodni poslanici, krajnje je vreme da država Srbija ove štetočine skloni na sigurno, mračno i hladno mesto, da se više ne kvare.
Reč ima narodna poslanica Judita Popović, želi da govori o povredi Poslovnika i dobija reč na osnovu člana 100. stav 1.
Poštovano predsedništvo, gospođo predsedavajuća, dame i gospodo narodni poslanici, pozivam se na čl. 31, 221. i 226. Poslovnika. LDP je pokazala svoju nameru da radi, što se ovih zakona tiče, da raspravlja o njima, da radi po amandmanima itd, međutim, očigledno da ne možemo da nastavimo ovaj rad, a iz kojih razloga? Postavlja se jedno krucijalno pitanje – da li mi živimo u državi ili je ovo cirkus? Ono što smo slušali ceo jučerašnji dan, ono što slušamo danas upravo ukazuje na tu činjenicu. Šta je to nego cirkus, ako organi ove države ne rade ono što su po zakonima i što su po Ustavu obavezni da rade? Podsetila bih te organe da su po rebalansu budžeta korisnici budžeta, recimo, Savet za borbu protiv korupcije u iznosu od 14 miliona dinara, dakle, gospoda iz tog saveta troše 14 miliona dinara. Recimo, Republičko javno tužilaštvo koristi po ovom rebalansu koji smo usvojili 210 miliona dinara, okružna javna tužilaštva koriste 673 miliona dinara, Državna revizorska institucija koristi 47 miliona dinara, Ministarstvo unutrašnjih poslova koristi 47 milijardi dinara, a Uprava za sprečavanje pranja novca 46 miliona dinara. Koji su ti iznosi koje ti organi, koje te službe, koje te uprave koriste, a da ništa ne rade? Podsećam vas da su dužni da rade i MUP i Republičko, a i ostala tužilaštva, kad god uoče neke nepravilnosti koje mirišu na krivična dela. Šta će vam više od onoga što smo čuli? Kako može jedan čovek da dobije na ime plate 20 hiljada evra mesečno itd, da ne ređamo te cifre? Kako je moguće to da se odjednom umesto naftno-gasnog sporazuma spominje samo naftni sporazum, prodaje se NIS, znamo po kojoj ceni? Čuli smo da se više ne spominje magistralni gasovod, treba da ređamo, da vadimo iz džepova raznorazne nepravilnosti za koje smo čuli, pročitali i o čemu pričamo međusobno, a očigledno se ništa ne radi. Zato ponovo postavljam to pitanje – da li smo mi država ili ne? Narodni poslanici su dužni da ukazuju na sve ono što primećuju, nepravilnosti u državi koje utiču na živote građana i koje apsolutno onemogućavaju da ova država funkcioniše. Prema tome, očekujemo reakciju nadležnih organa i očekujemo da se sve ne završi običnim skandalom, nego da napokon dobijemo i odgovore.
Poslanica Nataša Jovanović želi da govori o povredi Poslovnika i dobija reč na osnovu člana 100. stav 1.
Gospođo Čomić, dame i gospodo narodni poslanici, javljam se po članu 104. i po čl. 225. i 226. Javljam se po članu 104. zbog toga što je Nada Kolundžija, predsednik Poslaničke grupe Za evropsku Srbiju, grubo povredila dostojanstvo Narodne skupštine. Jutros je izašla gospođa Kolundžija i rekla da ona, navodno, zna za neke ratne zločine, a sada ne zna gde je Bojan Krišto. Pošto vi ne znate, gospođo Kolundžija, vi ste neobaveštena žena, a pošto imate laptop, igrate se već tri dana u poslaničkoj klupi njime, hajde ukucajte lepo sajt "Politike", pa pročitajte u celosti, od danas, ovaj tekst koji vam je delimično citirao gospodin Todorović. Izneo je tačne i konkretne informacije. Gospodin Dragan Todorović je na konferenciji za novinare SRS, 28. aprila ove godine, pokrenuo celu priču oko Aerodroma "Nikola Tesla" i konkretno izneo podatke: koliko se troši na reprezentaciju, na plate, na članstvo u upravnim odborima 28 javnih preduzeća, sa akcentom na aferu i na pljačku od strane Krišta i njegovih saučesnika na Aerodromu "Nikola Tesla". Vi ste onda rekli, evo, ovde mi je u ruci, gospođo Kolundžija, ekspoze Mirka Cvetkovića, na strani 10 – borba protiv kriminala i korupcije, oštri obračun. Moram da vas podsetim, a vi ste ipak dama koja je u tim godinama da može to da pamti, Aerodrom "Fjumićino" u Rimu je produkovao mnoge afere za razne italijanske vlade, pa tako se možda i vi sećate, a možda i neko od vaših kolega, doduše, tada sam bila u predškolskom uzrastu ili u osnovnoj školi, ne mogu da se setim, da je jedna vlada Italije, čini mi se, 1972. godine, pala zbog činjenice, evo kaže gospodin Batić da zna, da nije mogla da proširi aerodromsku pistu. Oni su, naime, želeli, tadašnja italijanska vlada, na aerodromu "Fjumićino" da prošire pistu tako što će da oduzmu nekim posednicima neku zemlju. Ispala je velika afera. Jedan dan je o tome raspravljao italijanski parlament. Sutradan je zbog piste pala cela vlada. I sada vi ne znate da li je Krišto sleteo jutros ili sinoć na "Flughafen" aerodrom u Dizeldorfu. Kako je to moguće? Potražite informaciju. Tražim od nadležnih državnih organa, pošto mi svi moramo, kao građani sa pasošima, jedino ako on nije otišao sa nekim lažnim pasošem, promenio u međuvremenu identitet, maskirao se, da li je na "Flughafen" aerodrom u Dizeldorfu sleteo sinoć ili jutros Bojan Krišto? Gospodin Todorović ima informacije da je on sa aerodroma "Nikola Tesla" otišao tamo. Pitam našu policiju da li je takav izašao iz zemlje? Svi znaju kako izgleda. Sve dnevne novine su objavile njegove fotografije. Izvolite, interesujte se malo i recite nam, a nemojte nam – pa, ne znamo gde je zbrisao itd. Koliko je takvih kriminalaca iz zemlje pobeglo od 5. oktobra do današnjeg dana vi pojma nemate. I vama nije dovoljno. Vi kažete blokada Skupštine, a još 1972. godine je u Italiji pala vlada zbog aerodromske piste. Ne znam šta više vama čovek treba da kaže. Završavam, gospođo Čomić. Završiću komentarima čitalaca "Politike" na tekst gospođe Čekerevac, a na osnovu iznetih informacija gospodina Todorović. Ukucajte, sada, gospođo Kolundžija, taj tekst "Politike" i pogledajte komentare građana Srbije – bruka, sramota, lopovi, kriminalci, sklanjajte se s vlasti!
Reč ima narodna poslanica Vjerica Radeta. Želi da govori o povredi Poslovnika i dobija reč na osnovu člana 100. stav 1.
Javljam se na osnovu člana 226. Polovnika. Dame i gospodo narodni poslanici, kada je u pitanju borba protiv korupcije i kriminala juče se u jednom momentu učinilo da se skupštinska većina otrgla iz okrilja Vlade Republike Srbije i da su bili spremni da se istinski mi ovde u Parlamentu suočimo sa tim problemom, koji je evidentan u vrhu vlasti, odnosno u Vladi Republike Srbije. Šta se u međuvremenu desilo? Bojan Krišto je pobegao i sada skupštinska većina misli da to treba da bude kraj priče, da stavimo tačku. Otišao je čovek, odneo pare. Mi smo to izneli prethodno. To nije rešenje i mi zato insistiramo da se ispita, odnosno da finansijska inspekcija, da sve nadležne inspekcije utvrde šta se, zaista, dešava u poslovanju Aerodroma ''Beograd'', da nadležne službe i UBPOK i javni tužilac, odnosno državni tužilac, počnu da rade svoj posao. Da je Vlada reagovala na vreme u skladu sa našim insistiranjem onda bi Vlada bila u situaciji da razreši Bojana Krišta, jer smo mi na tome insistirali, a ovako, kako vi mislite da bi to trebalo da se završi, dobro je možda, gospođo Čomić, što još uvek ne znate datum kada će se održati rasprava o nepoverenju Vladi. Ono što je juče Vlada uradila, odnosno što nije reagovala na sve argumente koje smo ovde izneli, dovoljno je u svakoj ozbiljnoj državi i u svakoj skupštinskoj većini da kaže da Vlada ne zaslužuje poverenje skupštinske većine i da Vlada ne zaslužuje poverenje građana Srbije, a građani to odlično znaju. Zašto sam rekla da je dobro da još uvek ne znamo datum kada će se raspravljati o nepoverenju Vladi? Zato što postoji ozbiljan strah da, s obzirom na to da imamo pripremljeno za pojedine članove Vlade sve ono kada je u pitanju njihov kriminal i učešće u kriminalnim radnjama, pa može da se desi da u danu kada mi budemo raspravljali o nepoverenju Vladi veliki broj ministara krene putem Bojana Krišta. To je u pitanju, izgleda, a nama je ovde rečeno da zbog naših rasprava ne uspevamo da raspravljamo o zakonima koji bi trebalo da vode Srbiju u Evropu. Što se tiče Vlade Republike Srbije, čini se da će veliki broj članova Vlade otići u Evropu na način na koji je otišao i Bojan Krišto! Dakle, sa aerodroma "Nikola Tesla", sa parama koje ga čekaju tamo negde na računu u inostranstvu, a mi insistiramo da nadležni organi rade svoj posao i da ne dozvolimo takav odlazak u Evropu, nego neki moraju najpre da prođu ovde kroz CZ, kroz ''Padinsku Skelu'', kroz ''Zabelu'' itd, pa posle ko zna koliko godina, ako im se bude išlo, mogu da idu i u Evropu!! Završavam. Hvala. [[Aplauz.]]
Narodni poslanik Slobodan Maraš ima reč. Želi da govori o povredi Poslovnika i dobija reč na osnovu člana 100. stav 1.
Poštovano predsedništvo, dame i gospodo narodni poslanici, javio sam se po čl. 225. i 226. Poslovnika. Osim što ću postaviti pitanje Vladi vezano za menadžerske ugovore, odnosno menadžerske dodatke u ''Naftnoj industriji Srbije'', odnosno NIS, hteo sam da kažem još nešto. Mi smo izdvojili, kao što je moja koleginica Judita Popović spomenula, 40 i nešto miliona za funkcionisanje Državne revizorske institucije, a nama kontrolu izveštaja završnih računa javnih preduzeća rade privatne revizorske kuće. Osnovni posao Državne revizorske institucije mora biti da kontroliše javna preduzeća, odnosno njihove završne račune. Tu je izvor sve korupcije, najveće korupcije u ovoj državi. Zaista na tome moramo istrajati, da Državna revizorska institucija, pošto je dobila prostor, nađe adekvatne ljude koji će to da rade. U Srbiji ima puno ovlašćenih koji mogu da rade taj posao i za državu. Takođe, jedna stvar je veoma interesantna. Ne smemo se zadržati samo na Bojanu Krištu i ''Aerodromu''. Moramo doći do sledeće situacije, da ne dođe iz Skupštine inicijativa da se proveri poslovanje ''Aerodroma'' i njenog direktora, od toga nikada ne bi ništa bilo, jer državni organi ne rade svoj posao, bez obzira što se godinu i kusur dana to provlači. Hteo sam da postavim jedno pitanje za Vladu i molim da se to zabeleži. Da li je tačno da u ''Naftnoj industriji Srbije'' od top menadžmenta, pazite to je veoma rastegljiv pojam, 50 ljudi ima potpisane menadžerske ugovore? Da li je tačno da 50 ljudi dobija menadžerski dodatak, čiji je raspon od dve prosečne bruto zarade do sedam? Cifre idu u rasponu od 100 i nešto hiljada do 400 i nešto hiljada menadžerskih dodataka. Vrednost po jednom čoveku, puta 12 meseci u godini, puta dve ili tri godine, pa izračunajte koje su to cifre. Očekujem da nam Vlada najskorije odgovori po tom pitanju. Hteo sam samo da se osvrnem na još jednu stvar. Mi smo danas pre podne videli jednu fantastičnu situaciju, jedan poslanik iz jedne poslaničke grupe je izašao da izvrši klasičnu opstrukciju, da izazove reakciju druge poslaničke grupe i da potpuno skrene priču o onome što je bitno, o onome što je trebalo da bude poenta današnje rasprave, a to je da je jedna osoba koja je zloupotrebila svoje polažaje podnela ostavku, odnosno morala je da bude smenjena, ali nažalost ona je podnela ostavku. Došli smo u situaciju da je prekinuta rasprava posle sat i po, da smo nastavili nakon četiri sata i, koliko vidim, došla je predsednica Skupštine. Možemo očekivati da će i sada biti prekinuta sednica, odnosno da ćemo se naći nekim boljim povodom kada budemo dobili budžet. Možda za jedno šest meseci da raspravljamo o njemu. Hvala vam.
Gospodine Todoroviću, daću vam reč, ali bih htela da vas zamolim još jedanput, da se vratimo dnevnom redu i radu po amandmanima. Dva dana već, praktično, reklamiramo Poslovnik, mislim da je poruka ove skupštine sasvim jasna. Sada su ostali organi ove države na redu, oni rade svoj posao, o tome imamo informaciju. Daću vam reč, gospodine Todoroviću, u nadi da ćete podržati ovaj moj predlog. Izvolite.
Dame i gospodo narodni poslanici, gospođo Slavice, možemo da podržimo samo ukoliko nam date pismenu garanciju od strane Ministarstva finansija i Ministarstva unutrašnjih poslova da će preduzeti mere. Ovo što vi radite licemerno je. Imate informaciju da je Bojan Krišto pobegao. Pogledajte, novinari koji su juče čuli neke informacije krenuli su da to provere. I do čega su oni došli? Naime, prema podacima koje je "Politika" imala na uvid vezano za njegov put u Cirih, inače, ja sam te podatke juče iznosio, plaćeno je 178.643 dinara, računajući prema srednjem kursu u to vreme od 75,94, ta karta je koštala 2.352 evra. Toliko, inače, košta, otprilike, dvonedeljni novogodišnji aranžman na Baliju u jednoj od vodećih turističkih agencija, a toliko je koštao, odnosno plaćen, navodno, put Bojana Krišta za Madrid. Inače, ovo je pljačka, ovo više nije nemoralno zloupotrebljavanje sredstva, ovo je pljačka, najskuplja karta košta 1.362 evra, odnosno 990 evra manje nego što je Bojan Krišto prijavio. Takođe, novinari su se predstavili kao zainteresovane mušterije i dobili smo informaciju da let u Swiss air biznis klasi košta 977 evra, što je za 1.375 evra manje od iznosa koliko je koštala karta koju je Bojan Krišto kupio preko jedne jedine agencije. Takođe, interesantno je da Bojan Krišto uopšte nije putovao avionima JAT-a. Zamislite vi direktora Aerodroma "Nikola Tesla" koji putuje raznoraznim svetskim kompanijama, ali verovatno mu je ispod nivoa da plati kartu 248 evra u ekonomskoj klasi, odnosno 620 evra u biznis klasi. Ovo, gospođo Kolundžija, najbolje govori da vi nećete da se obračunate sa kriminalom i korupcijom. Ako su novinari mogli da dođu do ovih podataka, pa do kakvih bi tek podataka stručnjaci došli, ljudi koji se bave ovim poslom godinama, vezano za budžetsku inspekciju. Pa, oni bi za kratko vreme imali takve podatke, pretpostavljam, da bi neki morali da uzmu i bolovanje, jer ne bi mogli da izdrže šta bi našli na Aerodromu ''Nikola Tesla''. (Predsednik: Vreme.) Ali, ovo gospodo, govori o vama, o vašoj Vladi, o ravnoteži straha i nespremnosti da krenete u obračun sa kriminalom i korupcijom. Zato ste vi saučesnici u svemu ovome, jer ovo na najbolji način pokazuje to da vi ne dirate Mlađana Dinkića da on ne bi krenuo da iznosi podatke vezano za vas.
Molim vas, ima dvadesetoro vas prijavljenih po Poslovniku. Mi danas nismo produžili rad, ne, molim vas, ako ćemo raditi po amandmanu, uveravam vas da sve institucije i svi pojedinci rade svoj posao u skladu sa informacijama koje smo dobili. Nisam vam obećala, evo, uveravam vas. Za slučaj da ne prihvatate moju sugestiju da radimo po dnevnom redu, za slučaj da ne prihvatate, molim vas, prekinuću rad ranije i nastavićemo rad sjutra izjutra, ali vas pozivam, još jedanput, da radimo po dnevnom redu i amandmanima. Ne, hoćete po Poslovniku. Molim vas, prekidamo rad do sutra do 10.00 sati. Poštovane dame i gospodo narodni poslanici, nadam se da danas nastavljamo rad po dnevnom redu Treće sednice Drugog redovnog zasedanja Narodne skupštine Republike Srbije u 2008. godini. Na osnovu službene evidencije o prisutnosti narodnih poslanika, konstatujem da sednici prisustvuje 136 poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je, primenom elektronskog sistema za glasanje,utvrđeno da su u sali prisutna 102narodna poslanika, odnosno da je prisutno više od jedne trećine, tako da možemo da nastavimo rad. Obaveštavam vas da je sprečen da sednici prisustvuje narodni poslanik Radojko Obradović. On je jedini opravdao svoje odsustvo. Obaveštavam vas da sam, saglasno članu 88. stav 1. Poslovnika Narodne skupštine, i danas pozvala da sednici prisustvuju gospodin Slobodan Homen, državni sekretar u Ministarstvu pravde, i gospodin Jovan Ćosić, načelnik u Ministarstvu pravde. Zahvaljujem se što se gospodin Ćosić odazvao i prisustvuje sednici. Obaveštavam vas da sam pozvala da delu popodnevnog toka sednice prisustvuju studenti i profesori Fakulteta političkih nauka rimskog univerziteta "La Sapienza", na čelu sa profesorom Fulkom Lančesterom, koji borave u Beogradu kao gosti Narodne skupštine Republike Srbije. Prelazimo na 2. tačku dnevnog reda: – PREDLOG ZAKONA O SUDIJAMA (pojedinosti) Podsećam vas da je Narodna skupština na jučerašnjem delu sednice prekinula rad u toku pretresa o amandmanu koji je na član 44. Predloga zakona podneo narodni poslanik Srđan Spasojević. Pre rasprave o amandmanu, gospodin Dragan Todorović, po Poslovniku.